ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΚΑ΄

Δευτέρα 9 Νοεμβρίου 2015

Αθήνα, σήμερα στις 9 Νοεμβρίου 2015, ημέρα Δευτέρα και ώρα 17.11΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Γ΄ Αντιπροέδρου αυτής κ. **ΑΝΑΣΤΑΣΙΑΣ ΧΡΙΣΤΟΔΟΥΛΟΠΟΥΛΟΥ.**

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Συζήτηση και ψήφιση, σύμφωνα με τις διατάξεις του άρθρου 76 του Συντάγματος και του άρθρου 118 του Κανονισμού της Βουλής, της πρότασης «Για την τροποποίηση διατάξεων του Κανονισμού της Βουλής (Μέρος Β΄)», (ΦΕΚ 51/Α/10-4-1997), όπως ισχύει.

Η πρόταση του Προέδρου της Βουλής έγινε δεκτή από τα μέλη της Επιτροπής Κανονισμού της Βουλής με πλειοψηφία των 4/5 και επομένως, σύμφωνα με το άρθρο 108 παράγραφος 6 και 1, η ψήφιση μπορεί να γίνει χωρίς συζήτηση. Μετά όμως από την απόφαση της Διάσκεψης των Προέδρων της 5-11-2015, προτείνω να λάβει τον λόγο ένας ομιλητής από κάθε κόμμα για πέντε λεπτά.

Τώρα, θα δώσω τον λόγο στον Πρόεδρο της Βουλής τον κ. Νίκο Βούτση, για μια σύντομη εισήγηση.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Κυρίες και κύριοι συνάδελφοι, σήμερα ξεκινούμε μια διαδικασία η οποία στο προσεχές διάστημα θα έχει και άλλες σκηνές, να το πούμε έτσι, θα έχει και άλλες στιγμές. Δηλαδή βάζουμε σε λειτουργία μια διαδικασία αλλαγών στον Κανονισμό που αρκετά συχνά θα έρχεται, αφού περνάει από την επιτροπή, με βάση τις πολύ μεγάλες πλειοψηφίες που προβλέπονται, για την τυπική ή λιγότερο τυπική επικύρωση και από την Ολομέλεια της Βουλής.

Θα θυμάστε ίσως ότι και στην εναρκτήρια ομιλία είχα πει ότι θα πρέπει όλο το καθεστώς των ειδικών Κανονισμών που υπάρχουν για πολλές από τις λειτουργίες της Βουλής να αλλάξει και θα αλλάξει στην κατεύθυνση που λέμε και μέσα εδώ στον Κανονισμό, δηλαδή όλοι αυτοί οι Ειδικοί Κανονισμοί θα συμπεριληφθούν στον γενικό Κανονισμό, στον έναν Κανονισμό. Ένας θα είναι ο Κανονισμός με το τμήμα Α΄ που έχει τα των διαδικασιών και στα οποία δεν έχουμε υπεισέλθει καθόλου σήμερα, με το τμήμα Β΄ που έχει άλλα θέματα για τα οποία θα πούμε τώρα και θα υπάρχουν και όλοι οι άλλοι οι Ειδικοί Κανονισμοί, οι οποίοι θα έχουν ένα γενικό μέρος που θα αφορά όλες τις υπηρεσίες και ενδεχομένως κάποια ειδικά ζητήματα που αφορούν από την Επιστημονική Επιτροπή μέχρι το πάρκινγκ ή το βρεφικό σταθμό και δεν θα αναφέρονται μόνο σε αυτά, έτσι ώστε να φύγουμε από ένα καθεστώς όπου υπήρχαν πραγματικά πάρα πολλοί Ειδικοί Κανονισμοί που ποτέ δεν προεβλέπετο να έρθουν στην Ολομέλεια και να ψηφιστούν, όπως επίσης και το τμήμα Β΄, το οποίο, παρ’ ότι ανηρτάτο τα τελευταία χρόνια, δεν είχε απασχολήσει.

Μπαίνουμε, λοιπόν, σε μια διαδικασία -και νομίζω ότι αυτό μας εκφράζει όλες και όλους- περαιτέρω και πλήρους διαφάνειας και εκσυγχρονισμού του συνόλου των τμημάτων του Κανονισμού και των μέχρι τούδε Κανονισμών που αφορούσαν σε επιμέρους λειτουργίες.

Με την προτεινόμενη τροποποίηση του μέρους Β΄ του Κανονισμού της Βουλής επιδιώκεται ιδίως μείωση των μετακλητών υπαλλήλων που υπηρετούν στη Βουλή και εξοικονόμηση χώρων εντός τους Βουλευτηρίου, απαραίτητο για την εύρυθμη διεξαγωγή του κοινοβουλευτικού έργου, μέσω της μετεγκατάστασης των πρώην Προέδρων της Βουλής σε κτήρια εκτός του Βουλευτηρίου. Προβλέπονται δε επιμέρους παρεμβάσεις προς το σκοπό της συμπλήρωσης κενών του Κανονισμού και της αποτελεσματικότερης λειτουργίας των Υπηρεσιών της Βουλής.

Στο άρθρο 1 καταργούνται σταδιακά άνω των σαράντα θέσεις μετακλητών υπαλλήλων της Βουλής στα γραφεία ιδίως πρώην Προέδρων της Βουλής, πρώην Πρωθυπουργών και πρώην Προέδρων Κοινοβουλευτικών Ομάδων.

Επίσης, ορίζεται ρητώς ότι με την πάροδο δύο κοινοβουλευτικών περιόδων μετά τη λήξη της θητείας τους στα γραφεία των πρώην Προέδρων της Βουλής και πρώην Πρωθυπουργών μπορεί να διορίζεται μόνο ένας μετακλητός υπάλληλος. Συγκεκριμένα, μία θέση μετακλητού υπαλλήλου στα γραφεία των πρώην Προέδρων της Βουλής και μία θέση μετακλητού υπαλλήλου στα γραφεία των πρώην Πρωθυπουργών καταργείται με την έναρξη της επόμενης δεύτερης συνόδου της τρέχουσας βουλευτικής περιόδου, άρθρο 1 παράγραφος 1α΄.

Μία ακόμα θέση μετακλητού υπαλλήλου στα γραφεία των πρώην Προέδρων της Βουλής και μία ακόμα θέση μετακλητού υπαλλήλου στα γραφεία των πρώην Πρωθυπουργών καταργούνται με την έναρξη της επόμενης βουλευτικής περιόδου, άρθρο 1 παράγραφος 1α΄.

Η θέση του μετακλητού υπαλλήλου, βοηθητικού προσωπικού στα γραφεία των πρώην Προέδρων της Βουλής καταργείται με την έναρξη της επόμενης βουλευτικής περιόδου, άρθρο 1 παράγραφος 1β΄.

Η θέση μετακλητού υπαλλήλου που δικαιούνταν οι πρώην Αντιπρόεδροι των κοινοβουλευτικών κυβερνήσεων, καθώς και η θέση μετακλητού υπαλλήλου που δικαιούνταν οι πρώην Πρόεδροι των Κοινοβουλευτικών Ομάδων καταργούνται με την έναρξη της επόμενης βουλευτικής περιόδου, άρθρο 1 παράγραφος 1γ΄.

Εδώ θα ήθελα να σημειώσουμε το εξής. Θα ήθελα σε αυτό το σημείο, εάν ομοφώνως προκύψει στο τέλος, να αναφερθώ σε μία αλλαγή που έχει ζητηθεί και είναι σωστή, διότι λέει ότι «στην περίπτωση γ΄ της παραγράφου 1 του άρθρου 1 της Πρότασης του Προέδρου της Βουλής «για την τροποποίηση διατάξεων του Κανονισμού της Βουλής Μέρος Β΄, όπως ισχύει, προστίθεται εδάφιο ως εξής: «Όταν συντρέχουν στο ίδιο πρόσωπο και οι δύο ιδιότητες…» -δηλαδή, το λέω ευθέως, όταν συντρέχουν στο ίδιο πρόσωπο και οι δύο ιδιότητες του πρώην Αντιπροέδρου Κοινοβουλευτικής Κυβέρνησης με αυτήν του πρώην Προέδρου πολιτικού κόμματος- «οι προβλεπόμενες στις παραπάνω περιπτώσεις Η και Θ διατηρείται μία από τις δύο θέσεις που προβλέπονταν σε αυτές», δηλαδή να μην κόβονται και οι δύο μετακλητοί. Υπάρχουν ελάχιστες περιπτώσεις που έχουν σχέση με αυτό και σωστό είναι να το διευκρινίσουμε.

(Η προαναφερθείσα αλλαγή-προσθήκη εδαφίου στην περίπτωση γ΄ της παραγράφου 1 του άρθρου 1 της Πρότασης του Προέδρου της Βουλής έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 7)

ΑΛΛΑΓΗ ΣΕΛΙΔΑΣ

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Από την επόμενη βουλευτική περίοδο ορίζεται ρητώς ότι στα γραφεία πρώην Προέδρων της Βουλής και στα γραφεία πρώην Πρωθυπουργών που διετέλεσαν Βουλευτές και Αρχηγοί κόμματος και έλαβαν ψήφο εμπιστοσύνης της Βουλής, μπορούν να απασχολούνται τρεις μετακλητοί υπάλληλοι για δύο βουλευτικές περιόδους μετά τη λήξη της θητείας τους, άρθρο 1 παράγραφος 2α΄.

Μετά τη λήξη των ως άνω δύο βουλευτικών περιόδων, δικαιούνται μόνο μία θέση μετακλητού υπαλλήλου, άρθρο 1 παράγραφος 2β΄.

Για το άρθρο 2, προτείνεται η μετεγκατάσταση των πρώην Προέδρων της Βουλής και πρώην Πρωθυπουργών, εφόσον δεν έχουν εκλεγεί Βουλευτές, από το Βουλευτήριο σε άλλα κτήρια της Βουλής, προκειμένου να εξευρεθούν στο κεντρικό κτήριο της Βουλής οι χώροι οι οποίοι είναι αναγκαίοι για την εξυπηρέτηση του κοινοβουλευτικού έργου.

Επίσης, διατίθενται –αυτό το συμπληρώνουμε στο προηγούμενο- έως τρεις υπάλληλοι και μέχρι τέσσερις αστυνομικοί στους πρώην Προέδρους της Βουλής και Πρωθυπουργούς. Δεν ήταν μόνο για τους πρώην Πρωθυπουργούς, το διευκρινίζω.

Άρθρο 3 και 4. Καθορίζεται ο τρόπος πλήρωσης θέσεως στο γραφείο του Προέδρου της Βουλής, κατ’ αντιστοιχία προς τις ρυθμίσεις του π. δ. 3/2005 για την Κυβέρνηση και τα κυβερνητικά όργανα.

Στο άρθρο 5 ρυθμίζονται ζητήματα αναγνώρισης προϋπηρεσίας εκτός Βουλής των υπαλλήλων της κατά αντιστοιχία προς τα οριζόμενα στο ν. 4024/2011.

Στο άρθρο 6 επιλύονται ζητήματα που αφορούν σε συμβάσεις εργασίας ορισμένου χρόνου στη Βουλή που έχουν ήδη λήξει και ορίζεται ότι με απόφαση του Προέδρου της Βουλής δύναται μετά από σύμφωνη γνώμη της Επιτροπής Κανονισμού να προσδίδεται αναδρομική ισχύς σε ανανεώσεις τέτοιων συμβάσεων υπό την προϋπόθεση ότι αποδεικνύονται προσηκόντως η παρασχεθείσα συνεχής και αδιάλειπτη εργασία κατά το χρόνο αναδρομής.

 Στο άρθρο 7, προκειμένου να πληρωθεί κενό στις ρυθμίσεις του Κανονισμού σε σχέση με το χρόνο συγκρότησης του υπηρεσιακού συμβουλίου για τους υπαλλήλους της Βουλής και να αντιμετωπιστούν ζητήματα από την καθυστερημένη συγκρότησή του, κατά την παράγραφο 5 του άρθρου 90 του Κανονισμού της Βουλής, εισάγεται ρύθμιση αντίστοιχη προς τη διάταξη του άρθρου 159 παράγραφος 14 του ν. 3528/2007 (ΦΕΚ Α/28/2007), όπως τροποποιήθηκε με την παράγραφο 2 του ν. 4275/2014.

Ορίζεται ρητώς ότι μέχρι την 1-3-2016 όλοι οι Ειδικοί Κανονισμοί οργάνωσης και λειτουργίας των Υπηρεσιών της Βουλής που έχουν εκδοθεί κατ’ εξουσιοδότηση των παραγράφων 1 και 2 του άρθρου 100, πρώην 106, του ’94 εντάσσονται στον παρόντα Κανονισμό κατά τις γενικές διατάξεις τους. Αυτό που σας έλεγα, δηλαδή, προηγούμενα για τους ειδικούς Κανονισμούς για επιμέρους λειτουργίες, υπηρεσίες κ.λπ. της Βουλής.

Στο άρθρο 9 με την 4932/2013 απόφαση της Ολομέλειας του Ελεγκτικού Συνεδρίου κρίθηκε ότι ο Κανονισμός της Βουλής Μέρος Β΄ δεν μπορεί να ρυθμίζει συνταξιοδοτικά θέματα των υπαλλήλων του Κοινοβουλίου, καθόσον τέτοιες ρυθμίσεις πρέπει να περιλαμβάνονται αποκλειστικά σε ειδικό συνταξιοδοτικό νόμο, αφού προηγουμένως έχει τηρηθεί η διαδικασία της γνωμοδότησης του Ελεγκτικού Συνεδρίου, άρθρο 73 παράγραφος 2 του Συντάγματος. Για τον λόγο αυτό και προκειμένου να εναρμονιστεί ο Κανονισμός της Βουλής προς την ανωτέρω απόφαση προτείνεται η κατάργηση των σχετικών ρυθμίσεών του.

Στο άρθρο 10 αποσαφηνίζεται ότι η εκκαθάριση των εξόδων της Βουλής διενεργείται από τον προϊστάμενο της Διεύθυνσης Οικονομικών Υπηρεσιών της Βουλής και ορίζονται οι αναπληρωτές του.

Στο άρθρο 11 προτείνεται η τροποποίηση της παραγράφου 2 του άρθρου 152 του Κανονισμού της Βουλής, προκειμένου να μπορεί να συμμετέχει στο τεχνικό συμβούλιο της Βουλής υπάλληλος προερχόμενος από το Υπουργείο Υποδομών Μεταφορών και Δικτύων αντί του Υπουργείου Ανάπτυξης που προβλέπεται σήμερα λόγω αλλαγής των αρμοδιοτήτων των Υπουργείων.

Στο άρθρο 12 ορίζεται ο χρόνος έναρξης ισχύος της προτεινόμενης τροποποίησης.

Αυτό όλο το πακέτο που έχει σχέση με το Τμήμα Β΄ έρχεται ως κώδικας –αυτό λέει ο Κανονισμός- στη Βουλή, δηλαδή δεν αλλάζει. Δεν μπορεί να αλλάξει κάτι μέσα από τη συγκεκριμένη συζήτηση. Οι αλλαγές μπορούν να γίνουν μόνο στην επιτροπή που προετοιμάζει με εκπροσώπους όλων των κομμάτων αυτές τις εισηγήσεις αυτήν την πρόταση που φέρνει προς ψήφιση.

Ενδεχομένως για κάποια οριακά ζητήματα που έχουν να κάνουν κυρίως με πρώην πρωθυπουργούς, προέδρους κ.λπ. μπορεί να υπάρχουν κάποιες επιπλέον ή επιμέρους ενστάσεις για κάποιες λεπτομέρειες απ’ αυτές αποφάσεις που θα πάρουμε σήμερα, οποιαδήποτε αλλαγή ήθελε να προκύψει, στην επόμενη φορά -που επαναλαμβάνω ότι θα είναι σε κάποιο διάστημα πολύ λίγων μηνών που θα απασχοληθούμε με το Τμήμα Α΄ του Κανονισμού ή και με άλλα πράγματα- πάλι θα αλλάξουν εάν κριθεί μέχρι τότε ομοφώνως από τα κόμματα ότι μπορεί να αλλάξει. Δηλαδή δεν είναι κάτι που το αλλάζουμε και μένει εσαεί. Εάν υπάρχουν κάποια πράγματα εύλογα τα οποία θα πρέπει και πάλι να αλλάξουν, με απόφαση της Βουλής θα αλλάξουν.

Σας ευχαριστούμε πολύ. Είπε και η Πρόεδρος ποια είναι κανονικά η προβλεπόμενη διαδικασία. Δεν γίνεται μια ιδιαίτερη συζήτηση. Αλλά θα ήταν καλό, επειδή ξεκινάει μια συζήτηση δυναμική γύρω από τον Κανονισμό, να μιλήσουν από πέντε λεπτά. Θα συνεισέφερε σε όλους μας μια τέτοια συζήτηση, να διαθέσουμε μισή ώρα.

Ευχαριστώ πολύ.

(Χειροκροτήματα)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει η εισηγήτρια του ΣΥΡΙΖΑ κ. Παναγιώτα Κοζομπόλη-Αμανατίδη για πέντε λεπτά.

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Ευχαριστώ, κυρία Πρόεδρε.

Κυρίες και κύριοι Βουλευτές, απ’ όλες τις πτέρυγες της Βουλής είχε εκφραστεί η αναγκαιότητα για την τροποποίηση του Κανονισμού της Βουλής. Ανταποκρινόμενη στην αναγκαιότητα αυτή, η Επιτροπή Κανονισμού στην πρώτη της συνεδρίαση κιόλας έθεσε το θέμα αυτό.

 Με ομοφωνία θα έλεγα –υπήρξε μόνο μία επιφύλαξη από έναν μόνο εκπρόσωπο κόμματος- όλων των εκπροσώπων των κομμάτων στην Επιτροπή Κανονισμού της Βουλής αποφασίστηκε να τροποποιηθεί ο Κανονισμός σταδιακά, έτσι ώστε μέχρι τον Απρίλιο του 2016 να έχει ολοκληρωθεί η τροποποίησή του.

Στη συνεδρίαση της Επιτροπής Κανονισμού της Βουλής που έγινε στις 5-11-2015 αποφασίστηκε να γίνουν ορισμένες τροποποιήσεις που έρχονται σήμερα προς ψήφιση στη Βουλή με κριτήριο και γνώμονα την εξοικονόμηση δαπανών από τη μείωση του προσωπικού της Βουλής από τομείς που δεν παράγουν κοινοβουλευτικό έργο, να βελτιωθεί η λειτουργία του κοινοβουλευτικού έργου με την εξοικονόμηση χώρων εντός του Βουλευτηρίου, επίσης με γνώμονα και κριτήριο την τακτοποίηση εκκρεμών εργασιακών ζητημάτων ατόμων απασχολουμένων στη Βουλή και επίσης στην εξοικονόμηση της διαφάνειας με την ενοποίηση όλων των Ειδικών Κανονισμών και των διάσπαρτων διατάξεων που υπάρχουν και αφορούν τη λειτουργία της Βουλής.

Με τις σημερινές τροποποιήσεις τροποποιείται ο Ειδικός Κανονισμός της Βουλής, είναι το Β΄ Μέρος του Κανονισμού που έχει δημοσιευτεί στο ΦΕΚ το 2007. Οι σημερινές διατάξεις, τα σημερινά άρθρα είναι συνολικά έντεκα, δώδεκα με την ημερομηνία της ισχύος. Είναι συνολικά δώδεκα, τα έντεκα εκ των οποίων τροποποιούν το Β΄ Ειδικό Μέρος. Μία μόνο διάταξη τροποποιεί τον Κανονισμό της Βουλής που όλοι έχουμε στα χέρια μας και γνωρίζουμε.

Θα ήθελα να πω ακόμη μία αρχή η οποία επιτάσσει τις συγκεκριμένες τροποποιήσεις που κάνουμε σήμερα: Είναι η κωδικοποίηση όλων των τμημάτων του Κανονισμού της Βουλής και αυτό το μικρό βιβλιαράκι που γνωρίζουμε όλοι και εκείνες οι διατάξεις που βρίσκονται στο Β΄ Μέρος του Κανονισμού, αλλά και άλλες διάσπαρτες διατάξεις και η ενοποίησή τους σε ένα ενιαίο σώμα.

Συνοπτικά πολύ –τα παρουσίασε και ο κύριος Πρόεδρος- θα έλεγα ότι με το σημερινό άρθρο 1 καταργούνται σταδιακά, ώστε να μη γίνουν απολύσεις, άνω των σαράντα θέσεων μετακλητών υπαλλήλων της Βουλής στα γραφεία ιδίως των πρώην Προέδρων της Βουλής, των πρώην Πρωθυπουργών και των πρώην Προέδρων Κοινοβουλευτικών Ομάδων. Επίσης, ορίζεται ρητώς ότι με την πάροδο δύο βουλευτικών περιόδων μετά τη λήξη της θητείας τους στα γραφεία των πρώην Προέδρων της Βουλής και πρώην Πρωθυπουργών μπορεί να διορίζεται μόνο ένας μετακλητός υπάλληλος.

Με το άρθρο 2 προβλέπεται η μετεγκατάσταση των πρώην Προέδρων της Βουλής και πρώην Πρωθυπουργών, εφόσον δεν έχουν εκλεγεί Βουλευτές, από το Βουλευτήριο σε κτήρια εκτός Βουλής.

Με τα άρθρα 3 και 4 καθορίζεται ο τρόπος πλήρωσης των θέσεων στο Γραφείο του Προέδρου της Βουλής κατ’ αντιστοιχία και τις ρυθμίσεις του π. δ. 63/2005, το οποίο καθορίζει τον τρόπο που ορίζονται οι υπάλληλοι, οι εργαζόμενοι στην Κυβέρνηση και τα κυβερνητικά όργανα.

Με τα άρθρα 5 και 9 ρυθμίζονται ζητήματα αναγνώρισης υπηρεσίας και συνταξιοδοτικά θέματα, σύμφωνα με το ν. 4024/2011, που είναι ο νόμος που ρυθμίζει ζητήματα δημοσίου. Εδώ είναι αυτονόητο ότι οι ενδεχόμενες αλλαγές από το αναμενόμενο νομοσχέδιο για τα ασφαλιστικά θα εναρμονιστούν με τις συγκεκριμένες διατάξεις του Κανονισμού της Βουλής.

Με το άρθρο 6 επιλύονται ζητήματα που αφορούν σε συμβάσεις εργασίας ορισμένου χρόνου που έχουν λήξει, αλλά οι εργαζόμενοι προσφέρουν κανονικά τις υπηρεσίες τους. Εδώ ορίζεται ότι με απόφαση του Προέδρου της Βουλής, που θα έχει αναδρομική ισχύ, δύναται, μετά από σύμφωνη γνώμη της Επιτροπής Κανονισμού, να προσδίδεται αναδρομική ισχύς στις ανανεώσεις τέτοιων συμβάσεων υπό την προϋπόθεση ότι αποδεικνύεται προσηκόντως η συνεχής και αδιάλειπτη εργασία κατά τον χρόνο της αναδρομής.

Με το άρθρο 7 ρυθμίζονται θέματα σε σχέση με το χρόνο συγκρότησης υπηρεσιακού και πειθαρχικού συμβουλίου για τους υπαλλήλους της Βουλής. Και επειδή αυτά τα συμβούλια εκλέγονται για διετία, υπάρχει συγκεκριμένη διάταξη και η τωρινή θητεία αρχίζει στις 14 Οκτωβρίου 2015 και λήγει στις 31 Δεκεμβρίου 2016.

Το άρθρο 8 είναι ένα πολύ σημαντικό άρθρο. Είναι εκείνο που ορίζει ότι όλες οι διάσπαρτες διατάξεις του Κανονισμού του Α΄ και Β΄ Μέρους και όπου αλλού βρίσκονται θα συνενωθούν μέχρι το Μάρτιο του 2016 και αποσαφηνίζονται συγκεκριμένα τεχνικά και ειδικά θέματα. Εδώ να επαναλάβω, τελειώνοντας, αυτό που είπε και ο κύριος Πρόεδρος, ότι σήμερα είναι η έναρξη αυτής της διαδικασίας που ξεκινά σήμερα και θα ολοκληρωθεί μέχρι το Μάρτιο του 2016.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

 **ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Κύριε Τραγάκη, έχετε τον λόγο για πέντε λεπτά.

**ΙΩΑΝΝΗΣ ΤΡΑΓΑΚΗΣ:** Κατ’ αρχάς, να διευκρινίσω ότι συμφωνούμε, κύριε Πρόεδρε, κυρίες και κύριοι συνάδελφοι, με όλες τις διατάξεις που έχει η τροποποίηση του Β΄ Μέρους του Κανονισμού, αλλά θα ήθελα να εντοπίσω σε ποια σημεία υπάρχει μια διαφορά στην οποία θα πρέπει να δώσουμε μια ιδιαίτερη προσοχή.

Εγώ νομίζω ότι περισσότερη προσοχή πρέπει να δώσουμε στην άρση της αδικίας που είχε γίνει στους υπαλλήλους ιδιωτικού δικαίου ορισμένου χρόνου που ήταν στη Βουλή. Νομίζω ότι επιλύεται προσωρινά. Εύχομαι, ελπίζω και πιστεύω ότι θα συνεχίσει ο κύριος Πρόεδρος αυτήν την προσπάθεια, για να επιλυθεί οριστικά αυτό το θέμα.

Η δεύτερη αλλαγή την οποία έχουμε είναι η κατάργηση σαράντα θέσεων μετακλητών υπαλλήλων από ορισμένους τέως και πρώην Προέδρους της Βουλής, όπως πρώην και τέως Πρωθυπουργούς. Αυτό γίνεται για λόγους οικονομίας, διότι πράγματι θα ήθελα να σας αποδείξω ότι η Βουλή κάνει οικονομία. Θα ήθελα να σας αναφέρω μόνο ότι ο προϋπολογισμός της Βουλής για το 2009 ήταν 222.140.000 ευρώ και για το 2015 είναι 139.922.000 ευρώ. Τι σημαίνει αυτό; Σημαίνει ότι στη Βουλή έχουμε κάνει σ’ αυτήν την περίοδο 37% μειώσεις. Και δεν είναι μόνο αυτές οι μειώσεις, αυτά είναι σε ό,τι αφορά τον προϋπολογισμό. Εάν δείτε τον απολογισμό του προϋπολογισμού της Βουλής, θα δείτε ότι επανειλημμένως εμείς γυρίζουμε χρήματα στο Γενικό Λογιστήριο. Υπήρξε χρονιά που γυρίσαμε 22 εκατομμύρια, άλλη χρονιά 18 εκατομμύρια και άλλη χρονιά 10 εκατομμύρια. Αυτά όλα, λοιπόν, εντάσσονται στη δυνατότητα που έχουμε να προσφέρουμε στην εθνική οικονομία τώρα σ’ αυτήν τη δύσκολη περίοδο που ζει η χώρα μας.

Εκείνο στο οποίο θα ήθελα να δώσω πραγματικά μεγάλη σημασία, επειδή έχω λάβει πολλές φορές μέρος στην Επιτροπή Κανονισμού της Βουλής σε πολλές δεκαετίες πριν, είναι η τροποποίηση που γίνεται -και είναι πολύ σημαντική- για τους Ειδικούς Κανονισμούς. Οι Ειδικοί Κανονισμοί πάντοτε -θα σας πω ευθέως- ήταν ένα όπλο σχεδόν στα χέρια κάθε Προέδρου. Χαίρομαι που αυτήν την περίοδο αποφασίζουμε τους Ειδικούς Κανονισμούς να τους εντάξουμε στον Γενικό Κανονισμό. Είναι ένα πολύ σημαντικό θέμα. Νομίζω ότι αυτό έπρεπε να είχε γίνει, χαίρομαι που γίνεται τώρα και είναι μια προσπάθεια την οποία θα στηρίξουμε όλοι μας.

Θα ήθελα να κάνω και δυο-τρεις γενικές παρατηρήσεις. Τώρα αυτά αφορούν την τροποποίηση του Κανονισμού στο Β΄ Μέρος. Θέλω να ασχοληθούμε πραγματικά με την τροποποίηση του Κανονισμού στο Α΄ Μέρος, στο Κοινοβουλευτικό Μέρος.

Η Βουλή έχει προχωρήσει πολύ. Και όταν λέω ότι έχει προχωρήσει, αυτήν τη στιγμή έχουμε οκτακομματική Βουλή. Έχουν αλλάξει τα δεδομένα. Πρέπει να αλλάξουμε και τη ροή σε ό,τι αφορά το κοινοβουλευτικό μας έργο. Εγώ θα πρότεινα, λοιπόν –και το έχω κάνει πρόταση και προς τον κύριο Πρόεδρο- απ’ όλα τα κόμματα να δοθούν προτάσεις για όλα τα άρθρα του Κοινοβουλευτικού Μέρους του Κανονισμού, του Α΄ Μέρους δηλαδή, να υπάρξει συγκερασμός απόψεων και αυτές να τις εντάξουμε σε μια γενναία τροποποίηση –το εννοώ- του Α΄ Μέρους του Κανονισμού της Βουλής.

Αφού μιλήσαμε για οικονομία, θα ήθελα εδώ να εξάρω και κάτι το οποίο περνά σχεδόν απαρατήρητο. Εγώ θα ήθελα να ευχαριστήσω, κατ’ αρχάς, απ’ αυτήν τη θέση όλους τους υπαλλήλους της Βουλής και τη Φρουρά της Βουλής για τις άοκνες προσπάθειες που καταβάλλουν, διότι όλοι όσοι παρακολουθούν το Κοινοβούλιο νομίζουν ότι οι υπάλληλοι της Βουλής υπάρχουν στη Βουλή μόνο όταν λειτουργεί το Κοινοβούλιο εδώ στην Αίθουσα της Ολομελείας ή στις επιτροπές. Δεν γνωρίζουν ότι τις περισσότερες φορές που εμείς φεύγουμε στη 1 και στις 2 η ώρα από εδώ κάθονται άλλες τέσσερις-πέντε ώρες οι Υπηρεσίες της Βουλής, και οι πρακτικογράφοι και οι στενογράφοι, για όλες τις άλλες εργασίες οι οποίες πρέπει να ακολουθήσουν και το κοινοβουλευτικό μας έργο.

Αυτό είναι πάρα πολύ σημαντικό και πραγματικά έχουν συνεισφέρει και οικονομικά, διότι οι μειώσεις των αποδοχών που έχουν γίνει στους υπαλλήλους της Βουλής είναι και αυτές γενναίες.

Και τώρα θα μιλήσω και για τους Βουλευτάς. Επειδή μας έχουν κατηγορήσει πάρα πολύ για πολλά θέματα, δεν επιτρέπω κατηγορίες όσον αφορά τους Βουλευτάς σε σχέση με το πόθεν έσχες τους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δύο λεπτά θέλω, κυρία Πρόεδρε.

Είμαστε το μόνο μέρος του ελληνικού λαού που τα πόθεν έσχες μας είναι αναρτημένα ανά πάσα στιγμή στη «ΔΙΑΥΓΕΙΑ». Ανά πάσα στιγμή! Και μάλιστα όταν ήμουν Πρόεδρος της Επιτροπής του άρθρου 21 για το πόθεν έσχες, σκεφθείτε ότι μαζί με τους λογαριασμούς μας, μαζί με τους αριθμούς λογαριασμών, μαζί με τα ποσά, στην τελευταία σελίδα υπήρχε και η υπογραφή μας, όλων και πρωθυπουργών και προέδρων βουλής και βουλευτών και υπουργών και ήταν πολύ εύκολο για μερικούς να σκανάρουν την υπογραφή και να προβούν σε οποιαδήποτε παράνομη ενέργεια. Τότε λάβαμε την απόφαση, τουλάχιστον η τελευταία σελίδα που είχε μόνο την υπογραφή, να μην υπάρχει.

Είμαστε το μόνο μέρος και το μόνο τμήμα του ελληνικού λαού που γίνεται όχι δειγματοληπτικός έλεγχος, έλεγχος πόθεν έσχες και στους τριακόσιους και στους τετρακόσιους πενήντα, όταν αφορά μία καινούργια Βουλή ή άλλους υπόχρεους. Για να μην πω ότι σε άλλα τμήματα του ελληνικού λαού γίνεται μόνο δειγματοληπτικός έλεγχος και σε πολλές περιπτώσεις δεν γίνεται.

Θα ήθελα να κλείσω, αναφέροντας ορισμένα θέματα γενικά, που θα ήθελα να τα λάβουν υπ’ όψιν οι κύριοι συνάδελφοι. Σας προτρέπω να επισκεφθείτε τη Μπενάκειο Βιβλιοθήκη. Είναι στη Λένορμαν, το παλιό καπνεργοστάσιο. Πηγαίνετε να δείτε τι έχουμε κάνει εκεί. Πηγαίνετε να δείτε η Βιβλιοθήκη της Βουλής τι θησαυρούς έχει. Πηγαίνετε να δείτε τι πλούσιο αρχείο έχει η Βιβλιοθήκη της Βουλής.

Εγώ πρότεινα και στον κύριο Πρόεδρο να κάνουμε ορισμένες επισκέψεις κατά τμήματα, να επισκεφθούμε τη Μπενάκειο Βιβλιοθήκη, για να δείτε τι θησαυρός υπάρχει εκεί.

Και κάτι άλλο. Όλοι γνωρίζουμε ότι η Παλαιά Βουλή δεν ανήκει σε μας. Η Παλαιά Βουλή, όπως γνωρίζετε, το παλαιό Βουλευτήριο, δεν ανήκει στη Βουλή των Ελλήνων, είναι ιδιοκτησία του Υπουργείου Πολιτισμού και μάλιστα το έχει παραχωρήσει με δεκαετή σύμβαση στο Εθνολογικό Μουσείο. Θα πρέπει όλα τα κόμματα να κάνουμε μία προσπάθεια, ώστε το Παλαιό Κοινοβούλιο να περιέλθει στην ιδιοκτησία της Βουλής των Ελλήνων, όπως άνηκε κατά το παρελθόν.

Το τελευταίο που θα ήθελα να πω και ευχαριστώ για την ανοχή σας, είναι το εξής: Έχω διατελέσει δύο φορές Πρόεδρος της Επιτροπής για την Αναθεώρηση του Συντάγματος. Προτείνω, λοιπόν, και προτρέπω επιτροπές δικές μας κατά καιρούς να μπορούν να συνεδριάζουν ή στο Βουλευτήριο στο Ναύπλιο ή στο Ιόνιο Βουλευτήριο στην Κέρκυρα. Βλέπω του Κερκυραίου συναδέλφου του άρεσε αυτό!

Θέλουν ορισμένες βελτιώσεις, αλλά θα μπορέσουμε να το κάνουμε αυτό και νομίζω ότι θα είναι επιτυχία όλων μας, αν σε αυτά τα θέματα ομονοήσουμε, όπως και σήμερα που ομονοήσαμε στην τροποποίηση του Κανονισμού. Διότι δεν είχε αρνητική ψήφο η τροποποίηση του Κανονισμού, ένα «παρών» είχε, τροποποίηση δεν είχε. Θα ήθελα να ομονοήσουμε και σε αυτά τα θέματα.

Σας ευχαριστώ πολύ, κυρία Πρόεδρε.

(Χειροκροτήματα)

 **ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε τον κ. Τραγάκη.

Ο κ. Παππάς έχει τον λόγο.

**ΧΡΗΣΤΟΣ ΠΑΠΠΑΣ:** Θα μιλήσω από εδώ επ’ ολίγον.

Χωρίς να θέλω να αντιδικήσω με τον κ. Τραγάκη, ο οποίος είναι Βουλευτής από το 1974, αν δεν απατώμαι, θέλω να κάνω κάποιες επισημάνσεις σε αυτά που ακούσαμε.

Είναι πολύ έμπειρος πολιτικός, στρογγύλεψε τον λόγο του, μας είπε ότι χαίρεται που αλλάζει ο Ειδικός Κανονισμός αυτήν την περίοδο και μου γεννάται, όπως γεννάται σε κάθε παρόντα Βουλευτή και Βουλευτίνα, αλλά και σε αυτούς που μας παρακολουθούν, το ερώτημα: Γιατί δεν έγινε αλλαγή επί Προεδρίας του κ. Μεϊμαράκη; Δηλαδή, μας είπε μεν τη χαρά του ο κ. Τραγάκης, αλλά δεν μας αιτιολόγησε και γιατί δεν έγινε πριν. Ένα το κρατούμενο.

Δεύτερον, επειδή ανεφέρθη στα πόθεν έσχες, λέγοντας ότι οι Βουλευτές είμαστε οι καταδιωκόμενοι από το σύστημα το οικονομικό και το μιντιακό, θέλω να πω το εξής: Τουλάχιστον σε ό,τι αφορά τους Βουλευτές και το κόμμα της Χρυσής Αυγής, τα τρία τελευταία χρόνια εμείς εξεταστήκαμε από το ΣΔΟΕ, και τα κομματικά μας ταμεία και τα πόθεν έσχες όλων των Βουλευτών της Χρυσής Αυγής, ακόμη και όσων δεν επανεξελέγησαν τον Ιούνιο του 2013.

Ερωτώ, λοιπόν, και τον κ. Τραγάκη προσωπικά: Με τι, κύριε Τραγάκη, ψυχικό σθένος έρχεστε και μας λέτε εδώ για το πόθεν έσχες, όταν το δικό σας κόμμα, στέλεχος του δικού σας κόμματος, δελφίνος του δικού σας κόμματος όχι μόνο δεν δέχεται έλεγχο στα οικονομικά αλλά λέει κιόλας να διαγραφούν τα 200 εκατομμύρια που χρωστάει η Νέα Δημοκρατία και να μη διαγραφούν από το φτωχό λαουτζίκο που είναι έτοιμη η συγκυβέρνηση ΣΥΡΙΖΑ-ΑΝΕΛ μαζί με τους διεθνείς τοκογλύφους να του πάρει την πρώτη κατοικία, το σπίτι που κατοικεί;

Αυτά ήταν εκτός αυτών που ήθελα να πω, αλλά πήρα την ευκαιρία από την εισήγηση του αγαπητού -κατά τα άλλα- κ. Τραγάκη. Κατ’ αρχάς, θέλω να εκφράσω την ικανοποίησή μου, κυρία Πρόεδρε, που το θέμα του Κανονισμού, του παραρτήματος, της προσθήκης Β΄ στον Κανονισμό έρχεται τελικά προς συζήτηση στην Ολομέλεια, διότι στην επιτροπή που συμμετείχα, υπήρξε η πρόταση –άκουσον, άκουσον- «ρε παιδιά, αφού συμφωνούμε όλοι και δεν υπάρχει διαφωνία, ας το κλείσουμε εδώ και ας μην το φέρουμε στην Ολομέλεια». Δηλαδή, να συνεχισθεί η παράδοση που έμεναν εδώ κρυφά από τον ελληνικό λαό όλα όσα γίνονται μέσα στη Βουλή;

Να σας θυμίσω πάλι -γιατί μιλώ εκ μέρους του κόμματός μου- ότι η Χρυσή Αυγή ήταν αυτή που με την είσοδό της στο ελληνικό Κοινοβούλιο έκανε γνωστό το επτασφράγιστο μυστικό του πόσα παίρνει ο Έλλην Βουλευτής.

Σε ό,τι αφορά το παράρτημα και τις αλλαγές του Κανονισμού, θέλω να πω τις απόψεις μας και να αιτιολογήσω και τη στάση μας. Λέω, λοιπόν, κατ’ αρχάς τούτο: Οι αλλαγές αυτές είναι άτολμες. Είναι αλλαγές, οι οποίες δεν γίνονται με τόλμη και δεν είναι ριζικές αλλαγές. Λέμε σ’ αυτήν τη Β΄ Σύνοδο αυτής της περιόδου, μετά στην άλλη περίοδο, στη μεθεπόμενη περίοδο. Ως πότε, λοιπόν, το σημαντικό συνταγματικά –θα έλεγα- αξίωμα του Προέδρου της Βουλής θα έχει τόσα δικτατορικά προνόμια; Δηλαδή, ο Πρόεδρος της Βουλής συντηρεί κομματικό στρατό, ένας πρώην Πρόεδρος της Βουλής συντηρεί κομματικό στρατό.

Θα ήθελα να επισημάνω τελειώνοντας ότι κάποιες κατευθύνσεις καθώς και αυτό που ζητήσαμε στην Επιτροπή Κανονισμού της Βουλής είναι προς τη σωστή κατεύθυνση. Το δικό μας το «παρών» έχει την έννοια, πρώτον, της ατολμίας και δεύτερον, έχω να επισημάνω και κάτι το οποίο ίσως να μην το ξέρουν οι υπόλοιποι συνάδελφοι, ότι η ενημέρωση των κομμάτων έγινε κυριολεκτικά στο πόδι. Δηλαδή, η επιτροπή μας συνεδρίασε στις 10.00΄ το πρωί. Εμείς δυστυχώς κόβοντας αυτήν τη συνήθεια και την παράδοση που είχε το Κοινοβούλιο –εντός ή εκτός εισαγωγικών- παρανόμως δεν έχουμε Αντιπρόεδρο που το δικαιούμεθα ως τρίτο κόμμα να έχουμε –δεν ξέρω για τα υπόλοιπα κόμματα- ενημερωθήκαμε στις 15.00΄ το μεσημέρι της προηγουμένης προτού συγκληθεί η επιτροπή.

Αυτό, λοιπόν, δεν είναι κάτι, το οποίο είναι δεοντολογικά σωστό, να ενημερωνόμαστε για τόσα σπουδαία πράγματα, τόσες σπουδαίες αλλαγές στον Κανονισμό την τελευταία στιγμή. Αυτή την έννοια έχει, λοιπόν, το «παρών» το δικό μας. Αυτές οι αλλαγές –τονίζω και πάλι- είναι προς τη σωστή κατεύθυνση, αλλά δυστυχώς είναι άτολμες.

Σας ευχαριστώ πολύ.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Κυρία Πρόεδρε, μπορώ να έχω τον λόγο;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Πρόεδρε, έχετε τον λόγο.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Θέλω να κάνω μια ανασκευή για να διευκρινισθεί επιτόπου το ζήτημα. Στη διάρκεια της συνεδρίασης της επιτροπής αυτό που ειπώθηκε -διότι έχει γίνει και στο παρελθόν- είναι ότι όταν έχει έρθει στην Ολομέλεια της Βουλής, απλώς θα υπάρξει η κατάθεση της άποψης των κομμάτων χωρίς να χρειαστεί να συζητήσουμε κ.λπ.. Και επ’ αυτού είπαμε τελικά «όχι, να δοθεί -ας πούμε- και ο λόγος για πέντε λεπτά». Δεν υπήρξε πρόταση και ούτε θα μπορούσε να γίνει χωρίς να έρθει στην Ολομέλεια ακόμη κι αν συμφωνούσαμε όλοι. Να το διευκρινίσουμε για να μη θίγονται…

**ΧΡΗΣΤΟΣ ΠΑΠΠΑΣ:** Κυρία Πρόεδρε, με όλο το σεβασμό είναι χώρος διαλόγου και μπορούμε να κάνουμε για μισό λεπτό ένα διάλογο. Ήσασταν μάρτυρας καθώς και οι υπόλοιποι που ήταν στην επιτροπή και υπήρξε πρόταση τέτοια. Δεν κατονόμασα ποιος την έκανε. Όμως, υπήρξε η πρόταση «εντάξει, λοιπόν, τελειώσαμε και αφού συμφωνούμε όλοι και δεν υπάρχει αρνητική ψήφος, ας μην το πάμε στην Ολομέλεια». Ε, συνεχίζεται έτσι η κακή παράδοση της Νέας Δημοκρατίας και του ΠΑΣΟΚ που όλα ήταν κρυφά εδώ πέρα μέσα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Το είπα κι εγώ στην εισαγωγή αυτό. Νομίζω ότι το θέμα έχει διευκρινιστεί.

**ΙΩΑΝΝΗΣ ΤΡΑΓΑΚΗΣ:** Κυρία Πρόεδρε, θα ήθελα τον λόγο για ένα λεπτό, για να λύσω αυτή την παρεξήγηση κατ’ αρχάς και μετά για όλα τα άλλα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Τραγάκη, έχετε τον λόγο.

**ΙΩΑΝΝΗΣ ΤΡΑΓΑΚΗΣ:** Κατ’ αρχάς, η τροποποίηση του Κανονισμού της Βουλής έρχεται με τη διαδικασία των κωδίκων. Η διαδικασία των κωδίκων, βάσει του Κανονισμού τον οποίο θέλουμε όλοι να τον υπηρετούμε, είναι ότι, όταν δεν υπάρχει αντίρρηση, δεν συζητείται. Για τον λόγο αυτό έγινε και η πρόταση στην Επιτροπή Κανονισμού ότι εάν δεν υπάρχει αντίρρηση να μη συζητηθεί.

Και τις άλλες φορές που γινόταν η τροποποίηση με τη διαδικασία των κωδίκων, γινόταν συζήτηση πάντοτε για όλα αυτά τα θέματα, είτε αφορούσαν τροποποίηση του Α΄ Μέρους του Κανονισμού είτε του Β΄ Μέρους.

Σε ό,τι αφορά όμως ορισμένα άλλα τα οποία ελέχθησαν, τα αντιπαρέρχομαι, γιατί δεν θέλω να δυναμιτίσω το κλίμα που υπάρχει αυτή τη στιγμή, αναφορικά με το ότι συμφωνούμε όλοι σχεδόν για την τροποποίηση του Κανονισμού. Τα αντιπαρέρχομαι.

Εκείνο μόνο που θα ήθελα να τονίσω είναι ότι σε ό,τι αφορά το θέμα και του «πόθεν έσχες» αλλά και της συμπεριφοράς απέναντι στα άλλα κόμματα, θα πρέπει όλοι μας να είμαστε πολύ πιο προσεκτικοί. Κι όταν λέω «όλοι μας», το εννοώ «όλοι μας».

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κύριε Τραγάκη.

Κύριε Γρηγοράκο, έχετε τον λόγο.

**ΛΕΩΝΙΔΑΣ ΓΡΗΓΟΡΑΚΟΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, πραγματικά έγινε μία ουσιαστική συζήτηση στο Γραφείο του Προέδρου για τον Κανονισμό της Βουλής. Πιστεύω ότι δεν έγινε αντιληπτό αυτό το οποίο είπε ο Προέδρος, ότι, εφόσον είναι κώδικες, δεν χρειάζεται να γίνει εκτενής συζήτηση στην Ολομέλεια.

Όμως, σήμερα, κύριε Πρόεδρε, μου δίνεται η ευκαιρία να πάρω θέση και για άλλα θέματα, μιας και υπάρχουν πέντε λεπτά και έχει γίνει εκτενής, πραγματικά, συζήτηση για την τροποποίηση του Κανονισμού.

Εγώ έχω συγκεκριμένες προτάσεις, τις οποίες έχω καταθέσει και θα σας ξανακαταθέσω πάλι.

(Στο σημείο αυτό ο Βουλευτής κ. Λεωνίδας Γρηγοράκος καταθέτει για τα Πρακτικά τις προαναφερθείσες προτάσεις, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ως προς το θέμα του χρόνου ομιλίας των Βουλευτών, είναι καιρός να κάνουμε κάποια αρχή. Η Κυβέρνηση να έχει συγκεκριμένο χρόνο ομιλίας, αλλά και οι Βουλευτές να έχουν συγκεκριμένο χρόνο ομιλίας.

Θα πρέπει να δούμε τι θα κάνουμε με την αναβάθμιση διάφορων επιτροπών του ελληνικού Κοινοβουλίου.

Επίσης, κύριε Πρόεδρε, θα πρέπει οπωσδήποτε, όπως σας είπα, να θεσμοθετήσουμε μία ειδική ημερήσια διάταξη μία φορά την εβδομάδα –υπήρχε πάντα ένα τέτοιο αίτημα, ήρθε η ώρα να το πραγματοποιήσετε εσείς- για όσες ερωτήσεις δεν απαντώνται από Υπουργούς, να υπάρχει δηλαδή μία ειδική ημερήσια διάταξη για αναπάντητες ερωτήσεις από τους Υπουργούς. Ας το κάνουμε τώρα, αφού δεν το κάναμε εμείς.

Βέβαια, μία άλλη πρότασή μου είναι να μη μένει κενή καμμία θέση Αντιπροέδρου στη Βουλή, διότι τα κόμματα είναι πολλά και ο φόρτος εργασίας είναι μεγάλος. Άρα, λοιπόν, η πρότασή μου όσον αφορά τη θέση του επόμενου Αντιπροέδρου είναι ότι θα έπρεπε να καταλαμβάνεται από το επόμενο κόμμα, εφόσον δεν εκλεγεί από κάποιο άλλο κόμμα.

Όμως, σήμερα, κυρίες και κύριοι συνάδελφοι, είναι η μέρα κατά του φασισμού. Και επειδή βρισκόμαστε εδώ να συζητήσουμε, κύριε Πρόεδρε, είναι ευκαιρία, γιατί πιστεύω ότι η Βουλή, το Σύνταγμα της χώρας, ο Κανονισμός της Βουλής είναι ακρογωνιαίοι πραγματικά λίθοι το δημοκρατικού πολιτεύματος και, ξέρετε, τα αγκάθια του κακού καιροφυλακτούν.

Θα πάρω θέση για το θέμα του συναδέλφου μας του κ. Κουμουτσάκου. Θα πάρω θέση για το θέμα αυτό, γιατί ό,τι είδα αυτές τις μέρες στα κανάλια είναι ντροπή για όλους εμάς. Πριν από δύο μέρες, ένας έγκριτος δημοσιογράφος –μπορείτε να το δείτε και να το μάθετε- πήρε θέση για το αν ήταν ίδιο το αδίκημα του Κουμουτσάκου με του Παπακωνσταντίνου.

Αρχίζουμε με συμψηφισμούς, κύριε Πρόεδρε. Βάζουμε τη Δημοκρατία σε δίνη. Δεν είναι δυνατόν να γίνεται κάτι τέτοιο!

Πρόταση δική μου: Όποιος τολμάει και ακουμπάει Βουλευτή, οποιονδήποτε Βουλευτή του ελληνικού Κοινοβουλίου, οποιοσδήποτε τον ακουμπάει, για οτιδήποτε, το παράπτωμά του να είναι ιδιώνυμο, να μην μπορεί να κρύβεται και να έχουμε όλα αυτά που λέμε «ψάχνουμε να τον βρούμε» και κάποιοι, βέβαια, να έχουν τεράστιες ευθύνες για αυτό.

Εγώ λυπήθηκα πάρα πολύ γι’ αυτόν τον άξιο –δεν τον ήξερα πολλά χρόνια- και αξιοπρεπή άνθρωπο, τον κ. Κουμουτσάκο -ένας άνθρωπος που ποτέ δεν έχει δώσει δικαιώματα- να του φέρεται ο οποιοσδήποτε με αυτόν τον τρόπο και ο κύριος αυτός πιθανόν να έλθει και στο ελληνικό Κοινοβούλιο, να γίνει και Βουλευτής.

Θα πρέπει, λοιπόν, να υπάρξει προάσπιση της δημοκρατίας μέσα από εμάς. Είναι λάθος να δίνουμε την ευκαιρία σε οποιονδήποτε να τα βάζει με το πολιτικό σύστημα, ειδικά τα τελευταία πέντε χρόνια. Έστω και τώρα, μετά από πέντε χρόνια πρέπει να προασπίσουμε τουλάχιστον το πολιτικό σύστημα από την απαξία, όχι μόνο αυτών οι οποίοι δέρνουν, αλλά αυτοί οι οποίοι κάθε μέρα τρέχουν στο εδώλιο του κατηγορουμένου.

Κύριε Πρόεδρε, σας είπα προχθές στη Βουλή, μέσα στη σύσκεψη, ότι αυτοί οι κύριοι δεν καταθέτουν ποτέ «πόθεν έσχες», ενώ εμείς το καταθέτουμε.

Θα πρέπει, λοιπόν, κάποια στιγμή σε αυτή τη χώρα να ισχύουν οι νόμοι. Όλοι, λοιπόν, αυτοί οι οποίοι βγαίνουν και κατηγορούν το πολιτικό σύστημα από τα μικρόφωνα που έχουν και διαθέτουν ας είναι έντιμοι απέναντι στο πολιτικό σύστημα το οποίο το κατηγορούν.

**ΑΝΔΡΕΑΣ ΛΟΒΕΡΔΟΣ:** Καταθέτουν, αλλά δεν ελέγχονται.

**ΛΕΩΝΙΔΑΣ ΓΡΗΓΟΡΑΚΟΣ:** Αυτό είπα.

Ας έρθουν, λοιπόν, να ελεγχθούν κι αυτοί όπως ελέγχονται οι Έλληνες Βουλευτές. Όμως, τους δίνουν βορά κάθε φορά, όχι μόνο στο Σύνταγμα, έξω από τη Βουλή, αλλά και οπουδήποτε εμφανιστούν Βουλευτές, λόγω του ότι κι εμείς τα τελευταία χρόνια δεν πήραμε μέτρα για την προστασία του δημοκρατικού πολιτεύματος.

Νομίζω ότι είμαι σαφής σ’ αυτό. Έτσι πιστεύω ότι σήμερα είναι μια μέρα που πρέπει το δούμε κι αυτό, πρέπει να αυτοπροστατευτούμε, διότι αυτή τη στιγμή είμαστε πραγματικά έρμαια των κακών διαθέσεων και των πολιτικών διαθέσεων κάποιων ανθρώπων, οι οποίοι δεν έχουν ούτε πάτο ούτε κορυφή.

Σήμερα είναι η μέρα εναντίον του φασισμού. Ας το σκεφτούμε αυτό.

Ευχαριστώ.

(Χειροκροτήματα)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Παφίλη, έχετε τον λόγο.

**ΑΘΑΝΑΣΙΟΣ ΠΑΦΙΛΗΣ:** Δεν θα χρησιμοποιήσω όλο τον χρόνο, κυρία Πρόεδρε.

Γενικά συμφωνούμε στην κατεύθυνση αυτών των αλλαγών, είναι ώριμες, αν και νομίζουμε ότι θα μπορούσαν πιο νωρίς να γίνουν αυτές οι αλλαγές που αφορούν τους μετακλητούς και τον αριθμό. Ωστόσο, γενικά δεν έχουμε αντίρρηση.

Τώρα, για το θέμα του Κανονισμού συνολικά, οπωσδήποτε θα έπρεπε να γίνει μια σοβαρή συζήτηση για την αλλαγή ορισμένων άρθρων. Ξεκινάω από το Α΄ Μέρος βέβαια και θέλω να επαναλάβω κάτι. Νιώθουμε την υποχρέωση τουλάχιστον να το πούμε αυτό. Επειδή υπάρχουν πολλές διαμαρτυρίες ότι η Βουλή μετατρέπεται σε Βουλή των Υπουργών και των Κοινοβουλευτικών Εκπροσώπων -και δικαιολογημένα διαμαρτύρονται Βουλευτές-, θα ήθελα να πω ότι σε αυτό δεν φταίει ο Κανονισμός κυρίως. Σε αυτό κυρίως φταίνε οι κυβερνήσεις που φέρνουνε όλα τα νομοσχέδια επείγοντα και κατεπείγοντα, με αποτέλεσμα να μην υπάρχει χρόνος. Κι εδώ δεν είναι «φταίει ο γάιδαρος, χτυπάμε το σαμάρι». Αυτή είναι η ουσία. Όσοι διαμαρτύρονται καλό είναι να διαμαρτύρονται είτε από τη πλευρά της σημερινής Κυβέρνησης είτε της χθεσινής και της προχθεσινής, προς την κυβέρνησή τους και όχι προς τον Κανονισμό.

Επίσης, σοβαρό ζήτημα είναι αυτό το Β΄ Μέρος που είπε και ο κ. Τραγάκης και ο κύριος Πρόεδρος, ότι εδώ έχουμε Κανονισμό ο οποίος είναι ουσιαστικά στη διαχείριση του Προέδρου και που δεν τον ξέρει καν ούτε η ίδια η Βουλή κι αυτά πρέπει πια να βγουν στο φως της δημοσιότητας.

Τελειώνοντας, γιατί θα ανοίξει αυτή η συζήτηση εν όψει και της τροποποίησης του Κανονισμού της Βουλής, αλλά και της επερχόμενης -δεν ξέρουμε πότε- Αναθεώρησης του Συντάγματος, να σημειώσουμε ότι ορισμένες αλλαγές που βρίσκουν το φως της δημοσιότητας ότι πιθανά να γίνουν και εμφανίζονται με δημοκρατικό μανδύα είναι σε εντελώς αντίθετη κατεύθυνση. Κι εμείς δεν είμαστε διατεθειμένοι, σαν Κομμουνιστικό Κόμμα τουλάχιστον, εν ονόματι της επονομαζόμενης εξυγίανσης του πολιτικού συστήματος, να αποδεχτούμε ρυθμίσεις και αλλαγές οι οποίες στην πραγματικότητα προσπαθούν να στραγγαλίσουν κόμματα και ιδιαίτερα κόμματα τα οποία στρέφονται κατά της υπάρχουσας κατάστασης.

Δεν λέω ούτε καταλογίζω προθέσεις σε κανέναν, λέω απλώς αυτά που έρχονται στο φως της δημοσιότητας και αυτά που προωθούνται και από το Συμβούλιο της Ευρώπης και από το Ευρωπαϊκό Κοινοβούλιο, τα οποία εμφανίζονται ως δήθεν εκδημοκρατισμός και στην πραγματικότητα έχουν στόχο να τσακίσουν, να πνίξουν κάθε φωνή, η οποία αμφισβητεί το υπάρχον σύστημα.

Σε αυτήν την κατεύθυνση εμείς δεν πρόκειται να συμφωνήσουμε και φυσικά θέλουμε να πούμε εκ των προτέρων ότι δεν πρόκειται να υποταχθούμε.

Για να ξεκαθαρίσω τη θέση μας, δεν έχουμε αντίρρηση σε αυτές τις αλλαγές που γίνονται και στην πορεία θα καταθέσουμε προτάσεις για γενικότερες αλλαγές που πρέπει να γίνουν στον Κανονισμό της Βουλής.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κύριε Παφίλη.

Τον λόγο έχει ο κ. Λυκούδης.

**ΣΠΥΡΙΔΩΝ ΛΥΚΟΥΔΗΣ:** Κυρίες και κύριοι συνάδελφοι, θα πω σύντομα δύο λόγια.

Εμείς θεωρούμε ότι είναι θετικό το γεγονός ότι από την αρχή της παρούσας περιόδου εκδηλώνεται το έμπρακτο ενδιαφέρον της Βουλής και από τον Πρόεδρο για την τροποποίηση των διατάξεων του Κανονισμού και έρχεται η σχετική πρόταση.

Με τις παρούσες τροποποιήσεις επιδιώκεται μια ορθολογικότερη κατανομή χώρου και προσωπικού και γι’ αυτό η Επιτροπή Κανονισμού νομίζω ότι τις είδε στο σύνολό τους ως θετικές και τις υπερψήφισε. Επαναλαμβάνω δε τη δική μας θετική ψήφο και στη σημερινή διαδικασία.

Θα ήθελα να κάνω μόνο δύο γενικότερες παρατηρήσεις. Νομίζω ότι αυτό είναι ένα έμπρακτο ενδιαφέρον, όσον αφορά το Β΄ Τμήμα του Κανονισμού. Όμως, έχει πολύ μεγάλη σημασία για όλους μας και για τη σοβαρή, υπεύθυνη, ασφαλή και εύρυθμη λειτουργία του Κοινοβουλίου να ασχοληθούμε στο επόμενο διάστημα. Άλλωστε, ο Πρόεδρος της Βουλής μάς διαβεβαίωσε στην Επιτροπή Κανονισμού ότι μέχρι τον Φεβρουάριο με Μάρτιο θα είμαστε σε μια συνεχή διαδικασία ενδεχόμενων αναθεωρήσεων.

Νομίζω ότι η Επιτροπή Κανονισμού της Βουλής πρέπει να ασχοληθεί με τη διερεύνηση δυνατοτήτων τροποποίησης και επαναδιατύπωσης του Κανονισμού για ζητήματα όχι απλώς εύρυθμης, αλλά και ουσιαστικής λειτουργίας των κοινοβουλευτικών διαδικασιών.

Ο χρόνος συμμετοχής των Βουλευτών στη συζήτηση των νομοθετικών μας λειτουργιών, η ανάδειξη του ουσιαστικού και αποφασιστικού τους ρόλου, ο χρόνος και ο τρόπος παρέμβασης των Υπουργών, η συγκεκριμενοποίηση και αυστηρή τήρηση του προς συζήτηση θέματος κάθε φορά από τους συναδέλφους που ομιλούν, είναι σοβαρά ζητήματα προς αντιμετώπιση, τα οποία νομίζω ότι έχουν εκτιμηθεί ως θέματα προς συζήτηση από τους συναδέλφους όλων των παρατάξεων.

Έχει επανειλημμένως εκφραστεί η ένσταση των συναδέλφων Βουλευτών –ξαναλέω- όλων των παρατάξεων, όταν αντιλαμβάνονται την παρουσία τους στην κοινοβουλευτική διαδικασία ως παρουσία «κομπάρσου» ή απλώς «χειροκροτητή» των Αρχηγών των κομμάτων. Και αυτό δεν είναι λειτουργία δική μας ως Βουλευτών.

Ένα δεύτερο ζήτημα, με το οποίο νομίζω ότι πρέπει να ασχοληθούμε –και είναι θέμα του Προέδρου να λάβει τις σχετικές πρωτοβουλίες- και έχει ιδιαίτερο ενδιαφέρον, κατά τη γνώμη μου, είναι το θέμα του καναλιού της Βουλής. Η ακριβής ρύθμιση του χρόνου που χρειάζεται να αφιερώνει στις συνεδριάσεις των επιτροπών ή της Ολομέλειας το κανάλι, η επιλογή των συνεδριάσεων και γενικώς η διαχείριση του συνόλου της λειτουργίας του είναι απολύτως αναγκαίο να προσδιοριστούν με διαβουλεύσεις και αποφάσεις συλλογικές και συναινετικές.

Κυρίες και κύριοι συνάδελφοι, νομίζω ότι όλοι έχουμε αρκετές εμπειρίες από τον τρόπο που λειτούργησε προσφάτως το κανάλι και πρέπει νομίζω να προχωρήσουμε με σύνεση, με αλληλεγγύη και με τη μεγαλύτερη δυνατή δημοκρατικότητα σε ρυθμίσεις που θα το αφορούν από εδώ και εμπρός.

Ευχαριστώ.

(Χειροκροτήματα)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Τον λόγο έχει ο κ. Καμμένος.

**ΔΗΜΗΤΡΙΟΣ ΚΑΜΜΕΝΟΣ:** Σας ευχαριστώ, κυρία Πρόεδρε.

Κύριοι συνάδελφοι, δεν θα σπαταλήσουμε όλο τον χρόνο. Οι Ανεξάρτητοι Έλληνες φυσικά υπερψηφίζουμε και συνηγορούμε με τις αλλαγές του Κανονισμού της Βουλής, όπως αυτές προτάθηκαν στη Διάσκεψη των Προέδρων.

Για εμάς είναι λογικές και αυτονόητες, οι οποίες φυσικά και άργησαν να γίνουν στην Βουλή. Αυτές οι αλλαγές, πέρα από το κομμάτι του εξορθολογισμού των εξόδων και των διαδικασιών λειτουργίας, οι οποίες και αυτές είναι χρήμα, όπως και ο χώρος –πέρα από τον χρόνο- επίσης είναι χρήμα, όλα αυτά θα πρέπει να εξορθολογιστούν. Πρέπει όλοι μαζί να συνηγορήσουμε στην καλύτερη και εύρυθμη λειτουργία της Βουλής και όλων των δραστηριοτήτων αυτής.

Σαν νέος Βουλευτής -και ως κόμμα, αν θέλετε, το οποίο εκπροσωπείται με δέκα Βουλευτές, εκ των οποίων οι μισοί και λιγότεροι είμαστε στη Βουλή για το κοινοβουλευτικό έργο, διότι οι υπόλοιποι είναι είτε σε Υπουργεία είτε σε άλλες θέσεις στην Κυβέρνηση- η παρατήρησή μου θα ήταν για τη λειτουργία των επιτροπών και το κατά πόσον θα μπορούμε να συμμετέχουμε δημιουργικά, να ελέγξουμε και να φανούμε χρήσιμοι στην κοινωνία και στη Βουλή, στο κοινοβουλευτικό έργο.

Θα πρέπει να δίνεται σ’ εμάς ικανός χρόνος παρεμβάσεων και ευελιξία, έτσι ώστε να μπορούμε να παρευρισκόμαστε σε όλες τις επιτροπές, αλλά να έχουμε και την παρουσία η οποία επιβάλλεται από τους δημοκρατικούς θεσμούς και είναι κι ο βασικός λόγος για τον οποίο ψηφιστήκαμε από τον ελληνικό λαό, να είμαστε δηλαδή εδώ, να ελέγχουμε, να δουλεύουμε γι’ αυτόν και όχι να ψάχνουμε χρόνο για να τρέξουμε από αίθουσα σε αίθουσα.

Οι Ειδικοί Κανονισμοί είναι μια αυτονόητη αλλαγή. Θεωρούμε και εμείς ότι οι σαράντα μετακλητοί υπάλληλοι είναι μια αυτονόητη αλλαγή. Ο χώρος στη Βουλή πρέπει να κατανεμηθεί με τέτοιον τρόπο έτσι ώστε να είναι πιο λειτουργικός. Είμαι νέος Βουλευτής, δεν γνωρίζω. Δεν θα επέμβω σε παλαιότερες διαδικασίες. Σέβομαι πάρα πολύ και την ομιλία του κ. Τραγάκη και των προηγούμενων.

Θα συμφωνήσω με τον κ. Λυκούδη σχετικά με το κανάλι της Βουλής. Είναι η εικόνα όλων μας. Η εικόνα, όπως ξέρουμε, είναι κάτι πάρα πολύ σημαντικό για τη δημοκρατία μας. Κάποιες φορές έχει παραβιαστεί ο ρόλος του καναλιού της Βουλής. Θα θέλαμε όλοι μαζί να συνεισφέρουμε, να δώσουμε ιδέες για το πώς θα πρέπει να λειτουργήσει πλέον το κανάλι της Βουλής και για το πώς θα μοιράζεται ο χρόνος, αν θέλετε, ανάλογα στις επιτροπές, είτε είναι στο Κοινοβούλιο είτε σε οποιαδήποτε άλλη διαδικασία.

Η διαφάνεια είναι εξίσου πάρα πολύ σημαντικό σημείο, στο οποίο πρέπει να επικεντρώσουμε όλοι την προσοχή μας. Εμείς που ήμασταν στον ιδιωτικό τομέα επί πολλά χρόνια έχουμε κάνει τις δηλώσεις μας. Όλοι κάνουμε δηλώσεις και ελεγχόμαστε. Πλέον και σαν Βουλευτές ελεγχόμαστε και πρέπει να ελεγχόμαστε όσον αφορά το «πόθεν έσχες» για όλα τα χρόνια πριν γίνουμε Βουλευτές. Όλοι πρέπει να το συμπληρώσουμε από εδώ και πέρα. Είναι όντως δημόσια ανηρτημένα και έτσι πρέπει να είναι.

Θα συμφωνήσω απόλυτα με τον προλαλήσαντα -νομίζω ότι ήταν ο κ. Γρηγοράκος- που έθεσε το θέμα των δημοσιογράφων, οι οποίοι είναι ένα παράλληλο σύστημα διακυβέρνησης του τόπου, που είναι ανθρωποφαγικό. Έχει δικά του κριτήρια, δικά του ένστικτα, τα οποία δεν συνάδουν με τη λογική πολλές φορές, αλλά δεν παύουν να ελέγχουν εμάς και να απολογούνται, αν θέλετε, στο κοινό τους. Το κοινό βέβαια δεν έχει την επιτήδευση να ελέγξει, αλλά θα πρέπει να ελέγχονται τα «πόθεν έσχες» όλων όσοι ασχολούνται με τα κοινά, είτε με άμεσο είτε με έμμεσο τρόπο. Γιατί το να πω εγώ αν στην εικοσιπενταετή μου .…

**ΙΩΑΝΝΕΤΑ (ΑΝΝΕΤΑ) ΚΑΒΒΑΔΙΑ:** Οι δημοσιογράφοι κάνουν «πόθεν έσχες».

**ΔΗΜΗΤΡΙΟΣ ΚΑΜΜΕΝΟΣ:** Να δημοσιεύονται είπα. Όπως είπε ο κ. Γρηγοράκος,…

**ΙΩΑΝΝΗΣ ΤΡΑΓΑΚΗΣ:** Δεν ελέγχονται.

**ΔΗΜΗΤΡΙΟΣ ΚΑΜΜΕΝΟΣ:** Και δεν ελέγχονται.

**ΛΕΩΝΙΔΑΣ ΓΡΗΓΟΡΑΚΟΣ:** Να κρέμονται στα μανταλάκια, όπως εμείς.

**ΔΗΜΗΤΡΙΟΣ ΚΑΜΜΕΝΟΣ:** Ναι, ναι, συμφωνώ απόλυτα και με τον κ. Λοβέρδο. Όπως είπαμε και πριν, δεν είμαστε εχθροί με κανέναν. Πρέπει όμως να υπάρχει μια καθαρότητα και μια διαφάνεια.

Δεν μπορεί εγώ εδώ και είκοσι πέντε χρόνια και άλλοι συνάδελφοι -που μπήκαμε νέοι στη Βουλή και ήμασταν στον ιδιωτικό τομέα- να έχουμε μια περιουσία ή κάποιους λογαριασμούς, να ελεγχόμαστε για αυτό και οποιοσδήποτε, αν θέλετε, ασκεί κριτική σε μας -είτε δικαιολογημένη είτε αδικαιολόγητη είτε τεκμηριωμένη είτε μη τεκμηριωμένη- να ρίχνει ή να βοηθάει μια κυβέρνηση ή να βοηθάει ή να συμπληρώνει μια αντιπολίτευση. Ξέρουμε όλοι πολύ καλά τι γίνεται με τα κανάλια και με τα μέσα μαζικής ενημέρωσης.

Θα πρέπει αυτοί να ελέγχονται και να είναι δημοσιευμένα τα «πόθεν έσχες» τους. Αυτή είναι και η δική μας θέση και θα ήθελα όλοι μαζί να το ψηφίσουμε για να το περάσουμε με κάποιον τρόπο στο Υπουργείο και να πάει παρακάτω.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Να δώσει άδειες και λοιπά.

**ΔΗΜΗΤΡΙΟΣ ΚΑΜΜΕΝΟΣ:** Ναι, ναι, συμφωνώ.

Τέλος, θέλω να κλείσω με μια απλή ρήση, ότι ο Κανονισμός της Βουλής πρέπει να υπηρετεί τη δημοκρατία και όχι να εξυπηρετεί συμφέροντα και παλαιοκομματικούς τρόπους σκέψης και πελατειακό κράτος. Είμαστε εδώ όλοι για να βοηθήσουμε και όχι για να δημιουργήσουμε πελατειακούς στρατούς ή ψηφοφόρους ή για να βολέψουμε κόσμο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω με την ανοχή σας για δέκα δευτερόλεπτα, κυρία Πρόεδρε.

Φυσικά δεν μου αρέσει ο λαϊκισμός κατά των Βουλευτών. Είμαι νέος Βουλευτής, αλλά δεν μου αρέσει να στοχοποιούμαι ως άνθρωπος ο οποίος ίσως δεν προσφέρει, επειδή δεν φαίνεται ότι προσφέρουμε όλοι οι Βουλευτές, ένας κηφήνας της δημοκρατίας. Αυτό είναι κάτι πάρα πολύ άσχημο. Στο τέλος η απαξίωση σε μας, τους Βουλευτές, θα κάνει κάποιους από εμάς που δουλεύουμε –και μιλάω για τον εαυτό μου- είτε να κάνουμε πίσω είτε να φύγουμε από την πολιτική. Θα μου πει κάποιος «αυτό δεν είναι πρόβλημά μου, είναι δικό σου». Πιστεύω όμως ότι κάποιοι άνθρωποι -και βγάζω τον εαυτό μου εκτός αυτών- που μπορούν να προσφέρουν στη δημοκρατία και στη Βουλή, στο Κοινοβούλιο και στην Ελληνική Δημοκρατία, πρέπει να μείνουν και να παράξουν έργο και να είναι χρήσιμοι και όχι από ενοχές του οποιουδήποτε κλίματος δημιουργείται εναντίον του συνόλου των Βουλευτών, η απαξίωσή τους να φέρει και μια απαξίωση στην ίδια τη δημοκρατία. Είμαι σίγουρος ότι θα τα καταφέρουμε και πιστεύω ότι όλοι μαζί θα βρούμε μια άκρη.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Προχωρούμε στον τελευταίο ομιλητή.

Ορίστε, κύριε Καρρά, έχετε τον λόγο.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Δεν θα εξαντλήσω τον χρόνο μου, κυρία Πρόεδρε, γιατί έχω καλυφθεί στα περισσότερα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όλοι έτσι λέτε, αλλά μετά έρχεται η όρεξη.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Ευχαριστώ, κυρία Πρόεδρε.

Εμείς πιστεύουμε ότι ο Κανονισμός της Βουλής καθρεφτίζει την ποιότητα και τη σημασία του νομοθετικού έργου, τόσο στο Μέρος Α΄, όσο και στο Μέρος Β΄, επειδή πρέπει να υπάρχει απόλυτη συνεργασία των Βουλευτών με το προσωπικό της Βουλής.

Εφόσον, λοιπόν, έρχεται σήμερα τροποποίηση του Μέρους Β΄ του Κανονισμού της Βουλής, που τακτοποιεί εν πολλοίς ζητήματα τα οποία αφορούν προσωπικό το οποίο έχει απασχολήσει η Βουλή και το έχει αφήσει χωρίς κάλυψη ασφαλιστική ή εργασιακή, συμφωνούμε. Δηλώσαμε και στην επιτροπή ότι θέλουμε να ψηφίσουμε αυτές τις προτεινόμενες διατάξεις.

Εκείνο το οποίο θα ήθελα μόνο να σημειώσω σ’ αυτό το σημείο είναι ότι υπάρχει και το κομμάτι των Ειδικών Κανονισμών. Δεν ξέρω καν αν οι Ειδικοί Κανονισμοί είναι αυτή τη στιγμή προσεγγίσιμοι, αν γνωρίζουμε το περιεχόμενό τους ή όχι. Έκανα μία προσπάθεια να τους εντοπίσω, αλλά δεν κατάφερα πολλά πράγματα και έτσι την εγκατέλειψα.

Όμως, επειδή η πρόθεση της επιτροπής είναι να εντάξει τους Ειδικούς Κανονισμούς μέσα στο κομμάτι του Μέρους Β΄ και να τους ενσωματώσει, τότε στην περίπτωση αυτή θα κάναμε την πρόταση και είναι σωστή κατ’ αρχήν…

(Θόρυβος στην Αίθουσα)

Δεν ξέρω αν πρέπει να μιλήσω, κυρία Πρόεδρε, γιατί δυστυχώς δεν με παρακολουθεί κανείς.

(Θόρυβος-διαμαρτυρίες)

Θα έλεγα, λοιπόν, ότι εφόσον η πρόθεση της επιτροπής που εισηγήθηκε –και συμφωνήσαμε όλοι- είναι να ενσωματωθούν αυτοί οι Κανονισμοί και κατά τις γενικές τους διατάξεις, όπως προτάθηκε, εγώ θα έκανα μία περαιτέρω πρόταση. Θα έλεγα να ενσωματωθούν κατά τις γενικές αρχές τους, διότι αν συγκεντρωθούν όλοι οι Ειδικοί Κανονισμοί, των οποίων δεν ξέρουμε τον αριθμό, θα πρέπει να αποτελέσει ένα τεράστιο ίσως νομοθετικό κείμενο, ενώ, αν μπορέσουμε να το προχωρήσουμε και κατατάξουμε γενικές αρχές, θα είναι εύκολο για τους Βουλευτές, για το προσωπικό της Βουλής και για τους πολίτες, στο κάτω κάτω, να γνωρίζουν το περιεχόμενό τους.

 Έχουμε δηλώσει απ’ αρχής ότι την ψηφίζουμε αυτήν την πρόταση, η οποία γίνεται από τον Πρόεδρο της Βουλής και θέλουμε να δηλώσουμε ότι θέλουμε να συμμετάσχουμε στην περαιτέρω διαδικασία όλων των κομματιών του Κανονισμού της Βουλής, γιατί, όπως είπα στην αρχή, η ποιότητα του νομοθετικού έργου και η απόδοση συναρτάται στο Μέρος Α΄, νομοθετικό-κοινοβουλευτικό, και Μέρος Β΄, προσωπικό Βουλής, ούτως ώστε να υπάρξει τελικά το αποτέλεσμα.

Εύχομαι, λοιπόν, καλή επιτυχία σ’ αυτήν την προσπάθεια.

Ευχαριστώ, κυρία Πρόεδρε.

(Χειροκροτήματα)

Είδατε, κυρία Πρόεδρε; Δεν υπερέβην τον χρόνο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όντως, τον τηρήσατε τον χρόνο. Με διαψεύσατε.

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε, θα σας ζητήσω κι εγώ τον λόγο για δύο λεπτά επί του Κανονισμού.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Λοβέρδο, έχουμε πει ότι αυτοί είναι οι ομιλητές και ακολουθεί κοινοβουλευτικός έλεγχος.

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε, παρά ταύτα, επί του Κανονισμού και με βάση τον Κανονισμό θα σας ζητήσω τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έχει αποφασιστεί αυτή η διαδικασία. Δεν υπάρχουν ομιλητές.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Κυρία Πρόεδρε, θα μπορούσα να έχω τον λόγο δι’ ολίγων;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Πρόεδρε, έχετε τον λόγο.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Κυρία Πρόεδρε, βασικά ήθελα να κλείσω αυτή τη συζήτηση, αφού υπάρχει, είτε έτσι είτε αλλιώς, ευρύτατη συμφωνία, δίνοντας ορισμένες διευκρινίσεις και θέτοντας ορισμένα θέματα που θα μας βοηθήσουν, όταν γίνουν οι συγκεκριμένες συζητήσεις.

Πρώτον, όσον αφορά το θέμα του «πόθεν έσχες», νομίζω πως έχουμε όλοι συνείδηση πως αν σε κάτι πάσχει αυτή η διαδικασία είναι στο ότι δεν έχει βρεθεί και δεν έχει υπάρξει κάλυψη ώστε να γίνεται ο έλεγχος του «πόθεν». Αυτό το λέω για να είμαστε πολύ σαφείς. Γνωρίζουμε ότι αυτό είναι μία μεγάλη αδυναμία.

Από την άλλη μεριά, είναι σωστό να μην είναι αναρτημένα μόνο τα «πόθεν έσχες» των πολιτικών και να γίνεται αυτό που γίνεται κάθε χρόνο με τις συγκεκριμένες συζητήσεις.

Γνωρίζετε πάρα πολύ καλά ότι «πόθεν έσχες» δίνουν και οι δημοσιογράφοι και οι εκδότες και οι δικαστικοί και όλοι οι υπάλληλοι του δημοσίου που συμμετέχουν έστω και σε μία Επιτροπή Προμηθειών της διοίκησης. Μιλάμε για χιλιάδες «πόθεν έσχες». Σε όλους γίνεται ένας δειγματοληπτικός έλεγχος, πέραν των Βουλευτών, που σωστά γίνεται έλεγχος για όλους.

Το ζήτημα είναι ότι θα πρέπει -και αυτό είναι ζήτημα νομοθετικής πρωτοβουλίας- να είναι αναρτημένα και διαφανώς γνωστά τα «πόθεν έσχες» τουλάχιστον δύο κατηγοριών ακόμα, από αυτούς οι οποίοι -άνδρες και γυναίκες- συμμετέχουν και στις συγκεκριμένες τρεις εξουσίες και δημοσιολογούντες. Δεν θέλω να προσδιορίσω, αλίμονο. Όμως, θα πρέπει να το συζητήσουμε. Δεν είναι δυνατόν για κανέναν να μην υπάρχει γνώση για οτιδήποτε και να γίνεται μόνο συζήτηση για τους Βουλευτές.

Δεύτερον, θα γίνει πολύ ουσιαστική κουβέντα όταν φέρουμε τον προϋπολογισμό της Βουλής. Ελπίζω και αισιοδοξώ να γίνει πιο ουσιαστική συζήτηση από άλλες φορές. Στους κωδικούς του προϋπολογισμού της Βουλής υπάρχουν πάρα πολλά πράγματα για τα οποία θα μπορούσαμε να συζητήσουμε ή τουλάχιστον να ενημερωθούν όλες και όλοι, συν τω χρόνω. Είναι πάρα πολλά! Ακόμα και παλαιοί εκ των παρόντων Βουλευτών δεν τα γνωρίζουν ή δεν έχουν υπεισέλθει. Εκεί θα γίνει συζήτηση ειδικότερη και για τα θέματα που αφορούν στα οικονομικά των Βουλευτών. Θα το δούμε από όλες τις πλευρές αυτό το ζήτημα.

Τις προσεχείς μέρες, δηλαδή κάποια στιγμή προς το τέλος της άλλης εβδομάδας, να γνωρίζετε ότι θα έρθει στην Ολομέλεια, για να ψηφιστεί, ο προϋπολογισμός της Βουλής, διότι αποτελεί παράρτημα του γενικού προϋπολογισμού του Κράτους. Τις επόμενες μέρες θα γίνει Επιτροπή Προϋπολογισμού της Βουλής.

Σας λέω για τους Ειδικούς Κανονισμούς ότι πραγματικά σε αυτό που είπε ο κ. Καρράς έχει δίκιο. Έτσι το συζητήσαμε και στην επιτροπή. Θα γίνει δηλαδή μια ενοποίηση όλων των γενικών αρχών και θα μείνουν απλώς μερικά κομμάτια που ενδεχομένως θα αφορούν σε ειδικές δραστηριότητες, τα οποία θα είναι ξεχωριστά.

Βεβαίως, υπάρχει και ο Κανονισμός λειτουργίας για το Α΄ Τμήμα, που από αρκετούς συναδέλφους, μάλιστα, ετέθη. Εδώ θα πρέπει να φτιάξουμε –και σε αυτό έχουμε συμφωνήσει- ένα «καλάθι» προτάσεων. Θα πρέπει δηλαδή οι Κοινοβουλευτικές Ομάδες -δεν είναι θέμα κάθε συναδέλφου ξεχωριστά, επιτρέψτε μου να πω- να διαμορφώσουν κάποιες προτάσεις, έτσι ώστε να έχουμε ένα «καλάθι» προτάσεων από το οποίο σιγά σιγά να αρχίσουμε να βγάζουμε και να παίρνουμε τις απαραίτητες συναινέσεις που χρειάζονται, για να προχωρήσουμε.

Τέλος, υπάρχει ένα θέμα το οποίο δεν λύνεται με φροντιστήριο, αλλά τους επόμενους μήνες θα πρέπει όλοι μας να εφορεύσουμε για να λυθεί. Θα πρέπει να γνωρίσουμε τη Βουλή, όλες και όλοι οι Βουλευτές, άνδρες και γυναίκες.

Υπήρξαν κάποιες πινελιές από τον κ. Τραγάκη ακριβώς για να δώσει ερεθίσματα. Εγώ θα μπορούσα να μιλήσω επί πολλή ώρα, διότι είμαι ακόμα στη φάση που διαπιστώνουμε, σημειώνουμε για όλα τα θέματα που αναφέρθηκαν ως τίτλοι εδώ. Όμως, έχει πολύ μεγάλο ενδιαφέρον να καταλάβουμε ποιες δυνατότητες έχει η Βουλή για να ανοιχτεί στην κοινωνία, στα σύγχρονα προβλήματα, να εξορθολογιστούν οι Υπηρεσίες της, να εξορθολογιστούν κονδύλιά της, να αξιοποιηθεί το πράγματι άξιο και εξαιρετικό προσωπικό της -αλλά να αξιοποιηθεί και μέσα σε όρους ισοτιμίας στις εργασιακές σχέσεις- και να επιλυθεί πλήθος άλλων ζητημάτων που αφορούν και στο Ίδρυμα της Βουλής και στην Επιστημονική Επιτροπή και σε σειρά -ας πούμε- φορέων, όπως στην Μπενάκειο Βιβλιοθήκη και στην Παλαιά Βουλή.

Είμαστε πολύ κοντά στο να συζητήσουμε και για αυτό το θέμα. Αν θυμάστε, κάτι είχαμε πει και στην εισηγητική, εναρκτήρια ομιλία για την αξιοποίησή τους και για την αξιοποίηση της Βιβλιοθήκης κι είχαμε πει -επιτρέψτε μου να πω- όχι για επενδύσεις, αλλά για πρωτοβουλίες που θα πρέπει να πάρει η Βουλή για κρίσιμα θέματα, βοηθώντας και οικονομικά.

Γι’ αυτό λέω ότι όταν συζητήσουμε και τα του προϋπολογισμού, θα γίνει δυνατό να συζητήσουμε και γι’ αυτά. Για παράδειγμα, δεν πρέπει να είναι έξω από τον ορίζοντά μας το να δοθεί ένα σεβαστό ποσό τώρα σε οργανώσεις, σε κινήσεις και σε θεσμούς που εργάζονται αδιάλειπτα, εργάζονται νυχθημερόν για το προσφυγικό ζήτημα στα νησιά και στα σύνορά μας, αλλά και σε άλλες τέτοιες πρωτοβουλίες, πέραν των ιστορικών, πολύ σωστών, και μνημειακών και άλλων αναδιφήσεων, ημερίδων, εκθέσεων κλπ που γίνονται. Όλα αυτά, όμως, θα δοθεί η ευκαιρία να τα συζητήσουμε συγκεκριμένα και με σωστή προετοιμασία.

Νομίζω ότι η Πρόεδρος θα προχωρήσει τώρα και θα πει για τις πλειοψηφίες.

Σας ευχαριστώ.

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε, θέλω τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Λοβέρδο, είπα ότι αυτή η διαδικασία έχει συμφωνηθεί. Οι ομιλητές ήταν προσδιορισμένοι, όπως και ο χρόνος τους. Έκλεισε ο Πρόεδρος της Βουλής και ακολουθεί κοινοβουλευτικός έλεγχος. Τι θέλετε να πείτε ακριβώς;

**ΑΝΔΡΕΑΣ ΛΟΒΕΡΔΟΣ:** Επικαλούμαι τον Κανονισμό της Βουλής, το άρθρο 118 παράγραφος 6, βάσει του οποίου λειτούργησε και η επιτροπή, αλλά και τώρα η Ολομέλεια, σε συνδυασμό με το άρθρο 111 παράγραφος 3, που καθορίζει το πώς γίνονται οι διαδικασίες και οι συζητήσεις στην ολομέλεια της Βουλής. Αυτές, όπως ορθά είπε ο κ. Τραγάκης, γίνονται βάσει των ρυθμίσεων περί ψήφισης κωδίκων. Όμως, η ψήφιση Κωδίκων παραπέμπει σε μια διαδικασία συζήτησης επί της αρχής και στη συνέχεια ψηφοφορίας επί της αρχής και επί του συνόλου. Δεν θα ανατραπεί καθόλου φυσικά το πνεύμα και το γράμμα του Κανονισμού. Στο πλαίσιο, λοιπόν, και της απόφασης που πήραν τα κόμματα στη συναρμόδια επιτροπή, ζητώ τον λόγο και δεν έχετε το δικαίωμα να μου τον αφαιρέσετε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν έχω το δικαίωμα, απλώς λέω.

**ΑΝΔΡΕΑΣ ΛΟΒΕΡΔΟΣ:** Ως Κοινοβουλευτικός Εκπρόσωπος θα τον χρησιμοποιήσω για δύο λεπτά.

**ΙΩΑΝΝΗΣ ΤΡΑΓΑΚΗΣ:** Δώστε του τον λόγο, κυρία Πρόεδρε, για δύο λεπτά.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τι ακριβώς θα πείτε, κύριε Λοβέρδο, που δεν είπαν όλοι οι υπόλοιποι και που συμφωνήσατε στην Επιτροπή Κανονισμού; Ως εκ περισσού γίνεται η συζήτηση.

**ΑΝΔΡΕΑΣ ΛΟΒΕΡΔΟΣ:** Όχι, όχι, κυρία Πρόεδρε. Ίσως δεν παρακολουθήσατε και τον κύριο Πρόεδρο της Βουλής και τον κ. Τραγάκη που έκαναν ειδική μνεία στα θέματα της διαδικασίας.

Σας ζητώ τον λόγο, κυρία Πρόεδρε, και δεν έχετε δικαίωμα να μου πείτε όχι.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Και εγώ, κυρία Πρόεδρε, θέλω τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Ως Κοινοβουλευτική Ομάδα συμβάλαμε, διά του κ. Γρηγοράκου στην επιτροπή, στις αποφάσεις για τις αλλαγές στο Β΄ Μέρος του Κανονισμού και έχουμε πάρα πολλές σκέψεις, τις οποίες θα συγκροτήσουμε ως Κοινοβουλευτική Ομάδα, κυρία Πρόεδρε, για τις αλλαγές και στο Α΄ Μέρος του Κανονισμού, κυρίως σε ό,τι αφορά, αγαπητές και αγαπητοί συνάδελφοι, στις σχέσεις Βουλής - Κυβέρνησης. Τέλος, ως Κοινοβουλευτική Ομάδα της Δημοκρατικής Συμπαράταξης μας δόθηκε η ευκαιρία να πούμε στον κύριο Πρόεδρο της Βουλής και για ένα θέμα πολύ βασικό, που αφορά την ψήφιση των σχεδίων και των προτάσεων νόμου. Όμως, αυτά θα τα πούμε όταν και όποτε ανοίξει η διαδικασία, για την οποία ο κύριος Πρόεδρος μας έδωσε μια εικόνα και χρονική.

Έχουμε κατά νου και εμείς, όπως φαντάζομαι και όλοι οι συνάδελφοι σ’ αυτή τη Βουλή, την αναβάθμιση και της θέσης της Βουλής αλλά και της θέσης και του ρόλου του Βουλευτή. Οι προτάσεις μας θα είναι προτάσεις δόκιμες, χωρίς λαϊκισμούς. Διότι, κυρία Πρόεδρε, ο λαϊκισμός εξοπλίζει με μίσος τους ανθρώπους, υποκαθιστά στο μυαλό τους τη λογική και φτάνουμε σε φαινόμενα πραγματικά ακραία.

Ένα τέτοιο ακραίο φαινόμενο που πρέπει να λυθεί γρήγορα είναι και το χθεσινό, σημερινό. Αναφέρομαι στα όσα είπε ο πρώην Υπουργός Δημόσιας Τάξης. Αν το σημερινό ρεπορτάζ είναι ορθό -και οι καταγγελίες του αφορούν και δύο Βουλευτές- δεν έχει νόημα να περιμένει κανείς τις ανεπίσημες και παράνομες διαρροές από τον Άρειο Πάγο μέσω δημοσιογράφων του δικαστικού ρεπορτάζ. Νόημα και υποχρέωση έχει ο πρώην Υπουργός να πει ονόματα τώρα. Διότι δεν μπορεί να αφήνει να περνάνε οι ημέρες και οι εβδομάδες έχοντας αυτή τη βαρύτατη καταγγελία του, η οποία δεν μπορεί να βαραίνει ένα κόμμα.

Το πρωί αισθάνθηκα αδικία για λογαριασμό συναδέλφων της Πλειοψηφίας, που έλεγαν ότι ένας ή δύο άνθρωποι δεν μπορούν να χαρακτηρίζουν ένα κόμμα. Έχουν δίκιο οι συνάδελφοι του ΣΥΡΙΖΑ.

Για να μην έρθει, λοιπόν, το θέμα στη Βουλή αλλιώς, θα πρέπει γρήγορα ο πρώην Υπουργός να πει για ποιους ανθρώπους έκανε συγκεκριμένες αναφορές, ώστε τουλάχιστον στη Βουλή να μην υπάρχει καχυποψία ότι κάποιος διπλανός μας μπορεί να λειτουργεί και έτσι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Το δεύτερο ζήτημα αφορά τον κ. Κουμουτσάκο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Λοβέρδο, σας έδωσα τον λόγο για δύο λεπτά, παρά τον Κανονισμό.

**ΙΩΑΝΝΗΣ ΤΡΑΓΑΚΗΣ:** Αυτό είναι και εκτός θέματος.

**ΑΝΔΡΕΑΣ ΛΟΒΕΡΔΟΣ:** Τελειώνω, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τελειώστε, όμως, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Βάσει αυτού του γεγονότος που δεν έγινε, δεν επισυνέβη κάπου σε κάποιο σκοτεινό μέρος, αλλά έγινε απογευματιάτικα στον Άγνωστο Στρατιώτη, δράττομαι της ευκαιρίας να πω, πρώτον, ότι είναι αδιανόητο να μην έχουν γίνει ακόμα συλλήψεις -ενώ έχει ξεπεραστεί και το σαρανταοκτάωρο του αυτοφώρου- ανθρώπων οι οποίοι είναι γνωστοί πια στο πανελλήνιο. Και υπογραμμίζω αυτό που είπε ο κ. Γρηγοράκος: Αυτούς θα τους δούμε και Βουλευτές κάποια στιγμή;

Δεν είναι δυνατόν να είμαστε τόσες μέρες μετά και να μην υπάρχουν συλλήψεις!

Κυρία Πρόεδρε, καλό είναι να ρυθμίζουμε τα θέματα που συμβαίνουν, όσα ως θέματα προκύπτουν, στη Βουλή, στο Βουλευτήριο, εδώ, αλλά καλό είναι να δούμε και ορισμένα θέματα που συμβαίνουν δέκα μέτρα απ’ έξω. Είναι δυνατόν με την αστυνομία παρούσα να μας καθυβρίζει ο οποιοσδήποτε όχι για πολιτικά θέματα, όχι με έντονες αναφορές σε πολιτικά θέματα, αλλά βρίζοντας με ό,τι του κατέβει στο μυαλό -από καντήλια μέχρι τα παιδιά μας- και να κοιτάει απαθώς η αστυνομία; Υπάρχουν αυτές οι εντολές;

Υπάρχει η ανάγκη να προστατευτεί η λειτουργία του Σώματος, γιατί αυτό παραπέμπει στην προστασία της λειτουργίας της δημοκρατίας και κάθε αλλαγή στον Κανονισμό της Βουλής…

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κυρία Πρόεδρε,…

**ΑΝΔΡΕΑΣ ΛΟΒΕΡΔΟΣ:** Όταν μιλούσατε εσείς, κύριε συνάδελφε, προχθές και σας διέκοπτε το Προεδρείο της Βουλής, όλοι από κάτω λέγαμε να συνεχίσετε. Λοιπόν, να τιθασεύετε τα νεύρα σας!

Λέμε, λοιπόν, ότι κάθε αλλαγή πρέπει να γίνει με βάση τη λογική, τη δημοκρατία και όχι τον λαϊκισμό, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Πάντως επί του Κανονισμού δεν μιλήσατε.

**ΑΝΔΡΕΑΣ ΛΟΒΕΡΔΟΣ:** Ζήτησα τον λόγο βάσει του Κανονισμού, επί του Κανονισμού, όχι επί των διατάξεων, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Επί του Κανονισμού, επί των τροποποιούμενων διατάξεων και των προτάσεων.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κυρία Πρόεδρε, θα ήθελα και εγώ τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τώρα θέλετε και εσείς, κύριε Θεοχάρη, τον λόγο χωρίς να έχετε δικαίωμα.

Ορίστε, να σας ακούσουμε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Εγώ θα μιλήσω επί των διατάξεων απλώς για να λάβει υπ’ όψιν του και ο Πρόεδρος κάποιες παρατηρήσεις. Η αλήθεια είναι ότι έχει πάρα πολύ καιρό να αλλάξει ο Κανονισμός και χαιρετίζουμε το ότι έρχεται η αλλαγή. Δεν θυμάμαι πόσο καιρό έχει να αλλάξει.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Στην επιτροπή έχετε εκπροσώπους;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Έχουμε εκπροσώπους.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έχετε, αλλά είπατε και εδώ να γίνει κάτι.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κυρία Πρόεδρε, δύο λεπτά έχω. Μη μου τα τρώτε. Δεν είναι πάρα πολύ!

Ο υπάρχων Κανονισμός έχει ακόμα πολλές ασάφειες, ανάγκες ερμηνειών, αλλά και αντικρουόμενες διατάξεις. Ζήσαμε όλοι μαζί -στο κανάλι της Βουλής, μάλιστα, ζωντανά στο πανελλήνιο πριν από λίγους μήνες- μια στιγμή καυστική, η μια πρόταση με δέκα υπέρ, δέκα κατά να περνάει και η άλλη πρόταση με δέκα υπέρ, οκτώ κατά και δύο παρών να μην περνάει. Αν αυτό είναι λογική σε οποιοδήποτε κράτος του κόσμου, τότε εγώ δεν ξέρω τι να πω.

Συνεπώς χαιρετίζουμε το ότι πρέπει να γίνουν σημαντικές αλλαγές, όπως φυσικά νομίζω ότι αναγνωρίζουμε όλοι ότι πρέπει να γίνουν αλλαγές και στον συνταγματικό χάρτη της χώρας μας. Γι’ αυτό τον λόγο, λοιπόν, ο γερασμένος Κανονισμός πρέπει να αλλάξει και αυτός.

Έχω να κάνω τρεις συγκεκριμένες παρατηρήσεις, πιο πολύ για να τις λάβει υπ’ όψιν του ο Πρόεδρος, ενδεχομένως για να προλάβει κάποιες αλλαγές.

Στο άρθρο 4 προβλέπουμε για πρώτη φορά την παράλληλη ή πλήρη ή μειωμένη άσκηση των κυρίων καθηκόντων και όχι την κανονική διαδικασία της απόσπασης ή μετακίνησης, διαδικασία η οποία θα είναι δυσχερής στον έλεγχο του προσωπικού. Δηλαδή, κάποιος θα κτυπάει κάρτα στο Υπουργείο Αγροτικής Ανάπτυξης και θα έρχεται εδώ τη μισή μέρα ή κάποιο χρόνο να βοηθάει στο Γραφείο του Προέδρου της Βουλής. Αυτό δεν μπορεί να ελεγχθεί. Νομίζω ότι μπορούμε να το καταλάβουμε. Ίσως θα πρέπει να ξανασκεφτούμε αν αυτό είναι μια λογική διαδικασία.

Στο άρθρο 6 τακτοποιούμε αναδρομικά για ένα έτος ιδιωτικές συμβάσεις ορισμένου χρόνου οι οποίες είναι για έκτακτες ανάγκες. Πρέπει να μπει μία τάξη, μετά το μπάχαλο που ζήσαμε με το προηγούμενο Προεδρείο. Όμως, δεν πρέπει να μη σημειώνουμε πως είναι και μια πρόκληση στη σημερινή εποχή.

Η τελευταία μου παρατήρηση είναι για το άρθρο 5. Εδώ υπάρχει ένας φόβος να υπάρξει μία αλλαγή από το παράθυρο στον Δημοσιοϋπαλληλικό Κώδικα, καθότι προβλέπεται, πράγματι, εφτά χρόνια προϋπηρεσίας στον δημόσιο τομέα να αναγνωρίζονται, καθώς επίσης εφτά χρόνια -με απόφαση του Προέδρου της Βουλής- για προϋπηρεσία στον ιδιωτικό τομέα, αλλά δεν υπάρχει, όπως στον υπόλοιπο Δημοσιοϋπαλληλικό Κώδικα, το συνολικό όριο των εφτά ετών και αυτό ίσως να πρέπει να συζητηθεί και να αλλάξει ο Δημοσιοϋπαλληλικός Κώδικας. Όμως, πρέπει να προσέξουμε να μη δημιουργήσουμε υπαλλήλους δύο ταχυτήτων και προηγούμενα και να μη δημιουργηθούν αιτήματα αλλαγής από το παράθυρο μέσω του Κανονισμού της Βουλής. Καλό θα είναι ο Πρόεδρος να μη βγάλει τέτοιες αποφάσεις, να ξανακοιτάξουμε αυτό το συγκεκριμένο ζήτημα νομοτεχνικά και να δούμε μήπως πρέπει να το προλάβουμε και να το διορθώσουμε.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κηρύσσεται περαιωμένη η συζήτηση επί της πρότασης «Για την τροποποίηση διατάξεων του Κανονισμού της Βουλής (Μέρος Β΄)» ,ΦΕΚ 51Α 10-04-1997, όπως ισχύει.

Ερωτάται το Σώμα: Γίνεται δεκτή η πρόταση επί της αρχής;

**ΟΛΟΙ OI ΒΟΥΛΕΥΤΕΣ:** Δεκτή, δεκτή.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς η πρόταση «Για την τροποποίηση διατάξεων του Κανονισμού της Βουλής (Μέρος Β΄)» έγινε δεκτή επί της αρχής ομοφώνως.

Τώρα εισερχόμαστε στην ψήφιση επί των άρθρων.

Ερωτάται το Σώμα: Γίνεται δεκτό το άρθρο 1 της πρότασης, όπως τροποποιήθηκε;

**ΟΛΟΙ OI ΒΟΥΛΕΥΤΕΣ:** Δεκτό, δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 1 της πρότασης έγινε δεκτό, όπως τροποποιήθηκε, ομοφώνως.

Ερωτάται το Σώμα: Γίνεται δεκτό το άρθρο 2 της πρότασης, ως έχει;

**ΟΛΟΙ OI ΒΟΥΛΕΥΤΕΣ:** Δεκτό, δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 2 της πρότασης έγινε δεκτό ως έχει ομοφώνως.

Ερωτάται το Σώμα: Γίνεται δεκτό το άρθρο 3 της πρότασης ως έχει;

**ΟΛΟΙ OI ΒΟΥΛΕΥΤΕΣ:** Δεκτό, δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 3 της πρότασης έγινε δεκτό ως έχει ομοφώνως.

Ερωτάται το Σώμα: Γίνεται δεκτό το άρθρο 4 της πρότασης ως έχει;

**ΟΛΟΙ OI ΒΟΥΛΕΥΤΕΣ:** Δεκτό, δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 4 της πρότασης έγινε δεκτό ως έχει ομοφώνως.

Ερωτάται το Σώμα: Γίνεται δεκτό το άρθρο 5 της πρότασης ως έχει;

**ΟΛΟΙ OI ΒΟΥΛΕΥΤΕΣ:** Δεκτό, δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 5 της πρότασης έγινε δεκτό ως έχει ομοφώνως.

Ερωτάται το Σώμα: Γίνεται δεκτό το άρθρο 6 της πρότασης ως έχει;

**ΟΛΟΙ OI ΒΟΥΛΕΥΤΕΣ:** Δεκτό, δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 6 της πρότασης έγινε δεκτό ως έχει ομοφώνως.

Ερωτάται το Σώμα: Γίνεται δεκτό το άρθρο 7 της πρότασης ως έχει;

**ΟΛΟΙ OI ΒΟΥΛΕΥΤΕΣ:** Δεκτό, δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 7 της πρότασης έγινε δεκτό ως έχει ομοφώνως.

Ερωτάται το Σώμα: Γίνεται δεκτό το άρθρο 8 της πρότασης ως έχει;

**ΟΛΟΙ OI ΒΟΥΛΕΥΤΕΣ:** Δεκτό, δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 8 της πρότασης έγινε δεκτό ως έχει ομοφώνως.

Ερωτάται το Σώμα: Γίνεται δεκτό το άρθρο 9 της πρότασης ως έχει;

**ΟΛΟΙ OI ΒΟΥΛΕΥΤΕΣ:** Δεκτό, δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 9 της πρότασης έγινε δεκτό ως έχει ομοφώνως.

Ερωτάται το Σώμα: Γίνεται δεκτό το άρθρο 10 της πρότασης ως έχει;

**ΟΛΟΙ OI ΒΟΥΛΕΥΤΕΣ:** Δεκτό, δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 10 της πρότασης έγινε δεκτό ως έχει ομοφώνως.

Ερωτάται το Σώμα: Γίνεται δεκτό το άρθρο 11 της πρότασης ως έχει;

**ΟΛΟΙ OI ΒΟΥΛΕΥΤΕΣ:** Δεκτό, δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το άρθρο 11 της πρότασης έγινε δεκτό ως έχει ομοφώνως.

Εισερχόμεθα στην ψήφιση του ακροτελεύτιου άρθρου.

Ερωτάται το Σώμα: Γίνεται δεκτό το ακροτελεύτιο άρθρο;

**ΟΛΟΙ ΟΙ ΒΟΥΛΕΥΤΕΣ:** Δεκτό, δεκτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Το ακροτελεύτιο άρθρο έγινε δεκτό ομοφώνως.

Συνεπώς η πρόταση «Για την τροποποίηση διατάξεων του Κανονισμού της Βουλής (Μέρος Β΄)», έγινε δεκτή και επί της αρχής και επί των άρθρων ομοφώνως.

Δέχεστε στο σημείο αυτό να ψηφίσουμε την πρόταση και στο σύνολο;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ερωτάται το Σώμα: Γίνεται δεκτή η πρόταση και στο σύνολο;

**ΟΛΟΙ ΟΙ ΒΟΥΛΕΥΤΕΣ:** Δεκτή, δεκτή.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Η πρόταση «Για την τροποποίηση διατάξεων του Κανονισμού της Βουλής (Μέρος Β΄)». ΦΕΚ 51Α 10-04-1997, όπως ισχύει, έγινε δεκτή επί της αρχής, των άρθρων και του συνόλου ομοφώνως και έχει ως εξής:

ΑΛΛΑΓΗ ΣΕΛΙΔΑΣ

(Να καταχωριστεί το κείμενο της πρότασης σελ. 65α)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο της παραπάνω πρότασης.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, έχω να κάνω μία ανακοίνωση προς το Σώμα:

Οι Υπουργοί Περιβάλλοντος και Ενέργειας, Εσωτερικών και Διοικητικής Ανασυγκρότησης, Οικονομίας, Ανάπτυξης και Τουρισμού, Εξωτερικών, Οικονομικών, Υποδομών, Μεταφορών και Δικτύων, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων και ο Αναπληρωτής Υπουργός Περιβάλλοντος και Ενέργειας κατέθεσαν σήμερα στις 9-11-2015 σχέδιο νόμου: «Κύρωση της τροποποίησης της Ντόχα στο Πρωτόκολλο του Κιότο στη Σύμβαση-πλαίσιο των Ηνωμένων Εθνών για την αλλαγή του κλίματος, που έχει κυρωθεί με το ν. 3017/2002 (Α΄ 117)».

Παραπέμπεται στην αρμόδια Διαρκή Επιτροπή.

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, εισερχόμαστε στην συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Οι Βουλευτές θα έχουν χρόνο δύο και τρία λεπτά και οι Υπουργοί τρία και τρία λεπτά.

Θα συζητηθεί η δεύτερη με αριθμό 81/3-11-2015 επίκαιρη ερώτηση πρώτου κύκλου του Βουλευτή Άρτας της Νέας Δημοκρατίας κ. Γεωργίου Στύλιου προς τον Υπουργό Παιδείας, Έρευνας και Θρησκευμάτων, σχετικά με τον αποκλεισμό των τεχνολογικών εκπαιδευτικών ιδρυμάτων από την πρόσκληση του Υπουργείου για συμμετοχή στο σεμινάριο με τίτλο «Επιμόρφωση εκπαιδευτικών για την αξιοποίηση και εφαρμογή των ψηφιακών τεχνολογιών στη διδακτική πράξη».

Στην ερώτηση θα απαντήσει η Αναπληρώτρια Υπουργός κ. Αθανασία Αναγνωστοπούλου.

Το λόγο έχει ο κ. Στύλιος.

**ΓΕΩΡΓΙΟΣ ΣΤΥΛΙΟΣ:** Ευχαριστώ, κυρία Πρόεδρε.

Κυρία Υπουργέ, πρόσφατα το Υπουργείο ανακοίνωσε την πρόσκληση από το επιχειρησιακό πρόγραμμα «Διά Βίου Μάθηση» με τίτλο «Επιμόρφωση εκπαιδευτικών για την αξιοποίηση και εφαρμογή των ψηφιακών τεχνολογιών στη διδακτική πράξη». Η πρόσκληση αφορά την υποβολή προτάσεων προκειμένου οι ενδιαφερόμενοι να χρηματοδοτηθούν στο πλαίσιο των αξόνων προτεραιότητας 6, 8 και 9 του επιχειρησιακού προγράμματος «Ανάπτυξη ανθρώπινου δυναμικού, Εκπαίδευση και Διά Βίου Μάθηση».

Αντικείμενο των προτάσεων είναι η παροχή ολοκληρωμένης επιμόρφωσης για την αξιοποίηση και εφαρμογή των τεχνολογιών πληροφορικής και επικοινωνίας στη διδακτική πράξη. Στο επιχειρησιακό πρόγραμμα υπάρχει άμεση και διατυπωμένη ανάγκη για πλήρη ένταξη και ενσωμάτωση των τεχνολογιών πληροφορικής και επικοινωνιών στα προγράμματα σπουδών και στην καθημερινή εκπαιδευτική πρακτική, προκειμένου να αναπτυχθούν ψηφιακές δεξιότητες.

Μέσω της εν λόγω πρόσκλησης θα μπορούσαν να ενταχθούν μεμονωμένα ή σε σύμπραξη πολλά συναφή τμήματα των ΤΕΙ, προσφέροντας υψηλού επιπέδου υπηρεσίες. Ωστόσο, η συγκεκριμένη πρόσκληση απευθύνεται μόνο στα πανεπιστήμια, στερώντας από τα ΤΕΙ τη δυνατότητα υποβολή προτάσεων.

Ο αποκλεισμός αυτός οδηγεί στο συμπέρασμα ότι το Υπουργείο πιθανόν θεωρεί ότι τα ΤΕΙ δεν είναι σε θέση να παρέχουν επιμόρφωση στις συγκεκριμένες τεχνολογίες πληροφορικής και επικοινωνιών, ακόμη και σε ειδικότητες που δεν είναι τόσο μεγάλης αιχμής και δεν απαιτούν ιδιαίτερες ικανότητες στην πληροφορική.

Με βάση τα παραπάνω ερωτάσθε, κύρια Υπουργέ: Η μη συμμετοχή των ΤΕΙ στην παραπάνω πρόσκληση έγινε σκοπίμως ή εκ παραδρομής; Σε περίπτωση που έγινε σκοπίμως, τι επιπτώσεις μπορεί να έχει αυτό στα πτυχία αποφοίτων σχολών όπως μηχανικών πληροφορικής των ΤΕΙ; Επηρεάζει τα επαγγελματικά τους δικαιώματα; Εάν ναι, με ποιον τρόπο;

Σας ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε και εμείς.

Κυρία Υπουργέ, έχετε τον λόγο για τρία λεπτά.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Ευχαριστώ.

Κύριε Στύλιε, η πρόσκληση και ο «αποκλεισμός» των ΤΕΙ δεν έγινε με καμμία σκοπιμότητα. Όμως, αυτή η πρόσκληση δεν αφορά, όπως έγινε στο παρελθόν, επιμόρφωση των εκπαιδευτικών στους ηλεκτρονικούς υπολογιστές. Τώρα γίνεται στην επιμόρφωση των εκπαιδευτικών σε θέματα διδακτικής και παιδαγωγικής μέσω των ηλεκτρονικών υπολογιστών.

Αυτά που προκρίθηκαν είναι τα πανεπιστήμια και τα ΤΕΙ –σε αυτό το σημείο έχετε δίκιο, θα έπρεπε να γράφει ΑΕΙ και όχι πανεπιστήμια, υπάρχει πάντα αυτό το θέμα και δεν το πρόσεξα κι εγώ- τα οποία έχουν τμήματα παιδαγωγικής και διδακτικής, όπως στην ΑΣΠΑΙΤΕ. Μας ενδιαφέρει δηλαδή να έχουν παιδαγωγικά και διδακτικά τμήματα μέσω των ηλεκτρονικών υπολογιστών. Όμως, το θέμα αυτό –και δεν υπάρχει αποκλεισμός των ΤΕΙ- στον διαγωνισμό και στην εξέταση των προσόντων των εκπαιδευτικών, οι οποίοι θα περάσουν από αυτό το πρόγραμμα, θα γίνει κανονικά, όπως πάντα, από τα ΤΕΙ και τα πανεπιστήμια.

Άρα δεν υπάρχει θέμα αποκλεισμού των ΤΕΙ. Η ΑΣΠΑΙΤΕ για παράδειγμα συμμετέχει κανονικά, όπως συμμετέχουν τα πανεπιστήμια και όχι όλα τα πανεπιστήμια, αυτά που έχουν τμήματα αγωγής, όπως είναι Νηπιαγωγών, Παιδαγωγικά κ.λπ..

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Τον λόγο έχει ο κ. Στύλιος.

**ΓΕΩΡΓΙΟΣ ΣΤΥΛΙΟΣ:** Κυρία Υπουργέ, ευχαριστώ για την απάντηση.

Θα ήθελα να προχωρήσω λίγο περισσότερο τη σκέψη μου και να πω ότι καλό θα ήταν σε επόμενη πρόσκληση –τουλάχιστον να υπάρχει μία δέσμευση από εσάς- να μπορούν να συμμετάσχουν και τα ΤΕΙ. Διότι παλαιότερα σε όσες προσκλήσεις γίνονταν από το επιχειρησιακό πρόγραμμα του Υπουργείου Παιδείας συμμετείχαν και τα ΤΕΙ κανονικά.

Επίσης, θέλω να σας θυμίσω -το γνωρίζετε εξάλλου, πιστεύω- ότι υπάρχουν πανεπιστήμια που έχουν παιδαγωγικά τμήματα, υπάρχουν και ΤΕΙ που έχουν τμήματα Πληροφορικής, και θα μπορούσε να έχει γίνει σύμπραξη και συνεργασία, καθότι υπάρχουν πανεπιστήμια στην Ξάνθη, στον Έβρο όπου υπάρχουν αντίστοιχα τμήματα παιδαγωγικής εκπαίδευσης, αλλά δεν υπάρχουν τμήματα πληροφορικής που να συνδυάζουν αυτές τις ειδικότητες.

Ευχαριστώ για την απάντηση. Εκλαμβάνω ως δέσμευση ότι στο μέλλον δεν θα υπάρξει αυτή η παράλειψη και θα ήθελα να σας κάνω ξανά μία υπενθύμιση σε μια άλλη ερώτηση που είχα καταθέσει σε σχέση με τις μετεγγραφές, μιας που είναι εδώ και ο Υπουργός Παιδείας, να επανεξετάσετε το θέμα με αυτό που λέμε «τα τρία σπίτια».

Όταν δηλαδή έχουμε δύο φοιτητές που είναι σε ξεχωριστές πόλεις και οι οικογένειες στην πόλη καταγωγής τους, εκεί δεν μπορεί να είναι μόνο το οικονομικό κριτήριο.

Δείτε το, διότι έτσι όπως είναι σήμερα διατυπωμένος ο νόμος και ισχύει, οικογένεια με ένα παιδί φοιτητή και πολύ χαμηλό εισόδημα μπορεί να πάρει μετεγγραφή, για παράδειγμα, απ’ τη Θεσσαλονίκη στην Αθήνα ή από την Αθήνα στην Πάτρα, οικογένεια, όμως, με δύο παιδιά δεν θα μπορεί. Άρα δείτε για το μέλλον.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Υπουργέ, έχετε τον λόγο.

**ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Επαναλαμβάνω αυτό που είπα στην αρχή, ότι δεν αποκλείονται τα ΤΕΙ και όπου δεν υπάρχουν πανεπιστήμια που να έχουν τμήματα Παιδαγωγικής, Διδακτικής κ.λπ., δεν αποκλείονται οι συνέργειες με ΤΕΙ.

Για τις μετεγγραφές νομίζω ότι η επίκαιρη ερώτησή σας θα είναι την Παρασκευή. Την έψαξα σήμερα για να απαντήσουμε συνολικά, εκτός κι αν την αποσύρατε.

Κοιτάξτε -θα πει και ο Υπουργός νομίζω κάποια στιγμή- αλλά με τις μετεγγραφές θα κάνουμε μια συνολική ρύθμιση που θα το επανεξετάσει αυτό το ζήτημα, γιατί υπάρχουν διάφορα άλλα προβλήματα, που, όπως καταλαβαίνετε, δεν αλλάζουν με υπουργικές αποφάσεις και είπαμε να μην αλλάζουν με υπουργικές αποφάσεις έτσι κατά περίπτωση.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε κι εμείς.

Τώρα θα συζητηθεί η τρίτη με αριθμό 53/29-10-2015 επίκαιρη ερώτηση πρώτου κύκλου της Βουλευτού  Αττικής της Δημοκρατικής Συμπαράταξης ΠΑΣΟΚ – ΔΗΜΑΡ κ. Παρασκευής Χριστοφιλοπούλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης,σχετικά με το ασφαλιστικό σύστημα της χώρας.

Στην ερώτηση θα απαντήσει ο Υπουργός κ. Γεώργιος Κατρούγκαλος.

Ελάτε, κυρία Χριστοφιλοπούλου, έχετε τον λόγο για δύο λεπτά.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ευχαριστώ.

Κύριε Υπουργέ, νομίζω κανείς δεν θα διαφωνήσει ότι το ασφαλιστικό είναι ένα πρόβλημα που έχει τεράστιες εθνικές, κοινωνικές, οικονομικές προεκτάσεις, ένα από τα σοβαρότερα, ίσως το σοβαρότερο ζήτημα που έχουμε να αντιμετωπίσουμε ως χώρα και όχι μόνο ως Κυβέρνηση.

Τούτου δοθέντος, κύριε Υπουργέ, είναι εύλογο να υπάρχει πολύ μεγάλη αγωνία και στους ασφαλισμένους και ιδιαίτερα στις νεότερες ηλικίες και θα έλεγα και μια όχι μόνο αγωνία αλλά και απογοήτευση σε αυτές τις ηλικίες, αλλά και στους συνταξιούχους, διότι το τοπίο είναι εξαιρετικά θολό. Και εξηγούμαι.

Κυρία Πρόεδρε, ο Πρωθυπουργός κ. Τσίπρας ερωτηθείς στο debate των πολιτικών Αρχηγών προεκλογικά είχε πει –διαβάζω από μέσα τους λόγους του: Η επιμονή των δανειστών ήταν να εξοικονομήσουμε 2,5% του ΑΕΠ με μείωση συντάξεων. Όποια εξοικονόμηση πόρων, είπε ο κύριος Πρωθυπουργός, πηγαίνει στην εξυγίανση των ασφαλιστικών ταμείων. Μας βασάνισε το συνταξιοδοτικό. Αφήσαμε ανοικτό να βρεθούν ισοδύναμα και θα βρεθούν ισοδύναμα, είπε ο κ. Τσίπρας. Έχουμε σχέδιο, είπε ο κ. Τσίπρας, που θα προστατεύσει τους αδύναμους.

Και μετά τι απέγινε; Δυστυχώς, κύριε Υπουργέ, τον τελευταίο καιρό, τις τελευταίες εβδομάδες, ένα-δυο μήνες που έχουν περάσει, έχουμε ένα μπαράζ δηλώσεων, αλληλοαναιρούμενων μάλιστα, την παρουσίαση ενός πορίσματος - εσείς είχατε την πρωτοβουλία να κάνετε, να συστήσετε και να διορίσετε μια επιτροπή εμπειρογνωμόνων- και το πέρασμα από την εποχή του λαϊκισμού του ΣΥΡΙΖΑ, που είχατε τάξει τα πάντα στους πάντες στη ΔΕΘ, από τη δέκατη τρίτη σύνταξη έως την αύξηση των συντάξεων, τα πάντα, σε ένα νεοφιλελεύθερο μοντέλο που πρότεινε η επιτροπή και μετά εσείς οι ίδιοι αναιρέσατε.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κυρία Πρόεδρε, την ανοχή σας θα ήθελα για να εξηγήσω και να μιλήσει ο Υπουργός.

 Κύριε Υπουργέ, έχω εδώ μπροστά μου πάρα πολλά σημεία. Από τις 7 Οκτωβρίου όπου από εδώ, από το Βήμα της Βουλής -κι έχω τις προγραμματικές σας δηλώσεις- μας διαβεβαιώσατε ότι το πόρισμα της επιτροπής θα είναι στη δημοσιότητα και μετά θα ακολουθήσει διάλογος, είχαμε τον κ. Πετρόπουλο να δηλώνει τα περί έκτακτης εισφοράς στις 18 Οκτωβρίου στο «MEGA» και την άλλη μέρα το Υπουργείο Εργασίας να διαψεύδει τον κ. Πετρόπουλο.

Εσείς ο ίδιος στην εκπομπή του κ. Χατζηνικολάου μιλούσατε για την κατάργηση των επικουρικών συντάξεων μέσω συγχώνευσης της κύριας και επικουρικών, δηλαδή, την πλήρη ισοπέδωση και κατάργηση των επικουρικών συντάξεων, για να αποφύγετε τη ρήτρα μηδενικού ελλείμματος. Και την άλλη μέρα είχαμε τις αποστάσεις του κ. Τσίπρα από το πόρισμα της επιτροπής.

Τελευταίο, για να μην τα αναφέρω όλα, είναι στις 5 Νοεμβρίου -μόλις προχθές- η διαρροή ότι θα συνδεθεί η σύνταξη με την ηλικία.

Θέλω να σας ρωτήσω, κύριε Υπουργέ: Σήμερα έχουμε 9 Νοεμβρίου. Πότε η Κυβέρνηση θα παρουσιάσει τη δική της πρόταση; Διότι ο μόνος διάλογος που έχουμε τώρα, είναι ο διάλογος μέσα από τα κανάλια.

Θα πω αυτό, κυρία Πρόεδρε, και τελειώνω. Έκανα μια επιστολή στον κ. Μανιό, Πρόεδρο της Επιτροπής Κοινωνικών Υποθέσεων ο οποίος είναι και εδώ, ζητώντας να γίνει μια σύγκληση Επιτροπής Κοινωνικών Υποθέσεων, ούτως ώστε εκεί, κύριε Υπουργέ, να μας παρουσιάσετε τους βασικούς άξονες. Ξέρω ότι στην επίκαιρη ερώτηση δεν μπορείτε να πείτε πάρα πολλά πράγματα. Τουλάχιστον, πείτε μας πότε θα έχουμε το δικό σας σχέδιο, το οποίο -από ό,τι φαίνεται- δεν υπάρχει.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε τον λόγο για τρία λεπτά.

Είναι λίγος χρόνος για τέτοιο θέμα, βέβαια, αλλά προσπαθήστε.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κυρία Πρόεδρε, έχω την αίσθηση ότι δεν είναι αντικείμενο κοινοβουλευτικού ελέγχου αυτό που τέθηκε με την ερώτηση. Γιατί, όπως γνωρίζετε, στον κοινοβουλευτικό έλεγχο η νομοθετική εξουσία ελέγχει την εκτελεστική ως προς πράξεις ή παραλείψεις της. Αυτή η ερώτηση ουσιαστικά, ερωτά την Κυβέρνηση πως θα ασκήσει τη νομοθετική της εξουσία.

Παρ’ όλα αυτά, για να μην φανεί ότι αποφεύγω την ουσία, θα επαναλάβω γνωστά πράγματα, ότι δηλαδή ο δημόσιος διάλογος έχει ήδη εκκινήσει. Έναυσμα αποτέλεσε το πόρισμα επιτροπής εμπειρογνωμόνων, που προφανώς δεν είναι κυβερνητική θέση, αλλά είναι ένα πόρισμα τεχνοκρατών το οποίο περιλαμβάνει απόψεις που τίθενται από τεχνοκρατική και όχι από πολιτική άποψη, ενώπιον του κοινού. Στο πλαίσιο δημόσιου διαλόγου, ο Υφυπουργός κι εγώ έχουμε συναντήσει έναν μεγάλο αριθμό φορέων, σωματείων, ομοσπονδιών, την ΑΔΕΔΥ σε σχέση με το ζήτημα αυτό. Έχει ήδη γίνει μια κοινή συνεδρίαση των αρμόδιων διυπουργικών οργάνων, της ΚΥΠ και του ΚΕΣΥΠ, που επανέλαβε την κυβερνητική θέση για την πρόθεση να μην εφαρμόσουμε τις μνημονιακές δεσμεύσεις ως έχουν -ακριβώς γιατί αποτελούν ένα νεοφιλελεύθερο πρόγραμμα, το οποίο δεν ανταποκρίνεται στις δικιές μας προτάσεις- αλλά ως γενικό ισοδύναμο να τις αντικαταστήσει με μια συνολική μεταρρύθμιση του ασφαλιστικού συστήματος, η οποία θα σέβεται το δημόσιο αναδιανεμητικό κοινωνικό καθολικό χαρακτήρα της κοινωνικής ασφάλισης και θα προβλέπει ενιαίους κανόνες, τόσο για τις εισφορές όσο για τις παροχές. Εντός του Νοεμβρίου θα έλθει το νομοσχέδιο αυτό στην εθνική αντιπροσωπεία και θα έχουμε την ευκαιρία να συζητήσουμε αναλυτικά επ’ αυτού.

Κλείνοντας, να πω ότι είναι ένα εθνικό ζήτημα. Ξέρετε ότι υπάρχει σοβαρή ευθύνη στο παλαιοκομματικό σύστημα για την στρεβλή οργάνωση του ασφαλιστικού συστήματος και για τον τρόπο με τον οποίο διαχειρίστηκε τα οικονομικά του με χρόνια κακής διαχείρισης και αποκορύφωμα προφανώς την απομείωση κατά δώδεκα δισεκατομμύρια στο PSI των αποθεματικών των ταμείων. Ήλθε τώρα η ώρα, όχι απλώς να εξετάσουμε τη δημοσιονομική πλευρά του θέματος, όχι απλώς να εφαρμόσουμε μνημονιακές δεσμεύσεις, που ουσιαστικά έχουν δοκιμαστεί επί πενταετία και έχουν αποτύχει, όχι να φέρουμε μια ενδέκατη μείωση των συντάξεων που δεν την αντέχουν οι συνταξιούχοι, αλλά να θέσουμε αρχές για μια ορθολογική, δίκαιη αναδιοργάνωση του συστήματος κοινωνικής ασφάλισης.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Χριστοφιλοπούλου, έχετε τον λόγο για τρία λεπτά.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κύριε Υπουργέ, προσπαθήσατε ως έγκριτος νομικός να διαφύγετε διά της νομικής οδού. Η Κυβέρνηση αυτήν τη στιγμή ελέγχεται για τις πράξεις και παραλείψεις της κι όχι για το αν θα νομοθετήσει και πότε. Θα πω για τις πράξεις μετά. Μιλώ για τις παραλείψεις. Είπατε ότι γίνεται διάλογος. Ποιος είναι αυτός ο διάλογος; Κι εγώ δέχομαι με καλή πίστη ότι ατύπως οι άτυπες συναντήσεις ή και οι επίσημες συναντήσεις της πολιτικής ηγεσίας του Υπουργείου με τους φορείς, όπως η ΑΔΕΔΥ, είναι μια από τις μορφές θεσμικού διαλόγου. Πλην, όμως, ποιες είναι οι άλλες μορφές; Το Υπουργικό Συμβούλιο δεν συνιστά διάλογο. Συνιστά μια θεσμική λειτουργία που πρέπει να υπάρξει βεβαίως, αλλά δεν συνιστά διάλογο.

Τα άλλα κόμματα και κυρίως το ευρύ κοινό δεν γνωρίζουν, κύριε Υπουργέ, πώς έχει ξεκινήσει ο διάλογος. Ο διάλογος ξεκινάει με πόρισμα ή ξεκινάει με μία Κυβέρνηση η οποία έχει την ευθύνη των λόγων και των πράξεών της και λέει «αυτά θέλω να κάνω». Μπορεί να εκλάβω το πόρισμα ως πρότασή σας, αλλά πρώτα ο Πρωθυπουργός και μετά εσείς έχετε τηρήσει αποστάσεις. Σας έχω παρακολουθήσει και τα μισά από το πόρισμα που είχατε υιοθετήσει, μετά τα αλλάξατε. Άρα ελέγχεστε, κύριε Υπουργέ, γι’ αυτό.

Είμαστε ήδη στις 9 Νοεμβρίου. Έχετε όριο το τέλος Νοεμβρίου, το οποίο εσείς θέσατε τότε στον κ. Μοσκοβισί -και όχι μόνο- και σήμερα μας λέτε ότι στο τέλος Νοεμβρίου θα φέρετε νομοθέτημα. Άρα πότε, κυρία Πρόεδρε, θα γίνει στη Βουλή, παραδείγματος χάριν, ο διάλογος; Με την κατάθεση του νομοσχεδίου;

Κύριε Υπουργέ, έχετε πρόθεση να καλέσετε επισήμως σε κάποιους κύκλους διαλόγου; Έχετε πρόθεση να υπάρξει μία πρώτη συζήτηση στην Επιτροπή Κοινωνικών Υποθέσεων, όπως ζητήσαμε; Δεν ξέρω τι έχετε πρόθεση να κάνετε. Άκουσα πολλά. Δεν είναι ώρα γι’ αυτό, γιατί μπορώ να πω άλλα τόσα. Θα πω δυο-τρία πράγματα που κάνατε εσείς, όχι κανένας άλλος, εσείς.

Έχουμε για πρώτη φορά κατάργηση των κατώτατων ορίων συντάξεων σε όσους δεν έχουν συμπληρώσει το εξηκοστό έβδομο έτος της ηλικίας τους. Εκεί μπορεί να πάρεις έναν άνθρωπο ο οποίος σήμερα είναι εξήντα δύο χρονών και είναι στα βαρέα και ανθυγιεινά και επειδή αυτήν τη στιγμή εσείς δεν έχετε αυτό το όριο και το έχετε καταργήσει, θα πάρει 250 ευρώ σύνταξη, ότι μειώσατε το κατώτατο όριο σύνταξης. Το ΕΚΑΣ από το ’16 μέχρι το ’19 καταργείται.

Όλα αυτά τι είναι, κύριε Υπουργέ; Είναι αυτά για τα οποία είχε πει ο κ. Τσίπρας ότι έχει σχέδιο; Εν πάση περιπτώσει, είναι σαφές ότι δεν έχει σχέδιο. Ό,τι αποφασίσετε επί του πορίσματος ή μη, φέρτε το, προς Θεού, στη δημοσιότητα, ούτως ώστε να ξέρει ο κόσμος προς τα πού πηγαίνετε το ασφαλιστικό. Δεν είναι απλό και δεν είναι ένα ακόμα νομοθέτημα.

Είναι κορυφαίος νόμος, κυρία Πρόεδρε, και θα έπρεπε, πριν κατατεθεί, να υπάρχει επαρκής διάλογος και διαβούλευση, έστω βεβαίως και στο διαδίκτυο. Δεν λέω «έστω», γιατί το διαδίκτυο είναι πολύ σημαντικό. Πότε θα ανεβάσετε ένα προσχέδιο αυτού του νόμου;

Περιμένω, κύριε Υπουργέ, κάποιες απαντήσεις, ούτως ώστε όσες μέρες μάς απομένουν, τουλάχιστον να γίνει σαφές στον κόσμο προς τα πού πάμε, γιατί αν επιζητάτε συναίνεση για το τόσο μεγάλο αυτό εθνικό ζήτημα, η μόνη οδός για τη συναίνεση θα ήταν οι προτάσεις σας και πάνω στις προτάσεις σας οι τοποθετήσεις των κομμάτων.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε τον λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης** **και Κοινωνικής Αλληλεγγύης):** Όπως είπα και προηγουμένως και σε άλλες τοποθετήσεις μου στη Βουλή, ό,τι έχει έλθει μέχρι τώρα ως νομοθετική πρόταση του Υπουργείου, αποτελεί απλή υποχρέωση εκπλήρωσης προαπαιτουμένων τα οποία τα έχετε ψηφίσει κι εσείς στο πλαίσιο του τελευταίου μνημονίου. Ακριβώς επειδή δεν είμαστε καθόλου ικανοποιημένοι με τις προτάσεις αυτές, ούτε με τις υπόλοιπες προτάσεις που περιλαμβάνει το μνημόνιο ως επιμέρους υποχρεώσεις, ακριβώς γι’ αυτόν τον λόγο προτείναμε -και έγινε αποδεκτό από την άλλη πλευρά- να υποβάλουμε συνολική πρόταση μεταρρύθμισης τού ασφαλιστικού που να έχει χαρακτήρα γενικού ισοδυνάμου. Αυτό ακριβώς αποτελεί και την ειδοποιό διαφορά της δικής μας πολιτικής απέναντι στις πολιτικές που ακολουθήθηκαν την τελευταία πενταετία.

Αντιμετωπίζουμε ως θέμα υπαρκτό το μεγάλο δημοσιονομικό πρόβλημα, το μεγάλο έλλειμμα των ασφαλιστικών ταμείων. Αναφέρθηκα προηγουμένως στους λόγους. Είπα, όμως, και προηγουμένως ότι το ασφαλιστικό δεν είναι προεχόντως ένα δημοσιονομικό ζήτημα. Είναι ζήτημα κοινωνικής δικαιοσύνης. Γι’ αυτόν τον λόγο πρέπει να το αντιμετωπίσουμε συνολικά με μια μεταρρύθμιση που δεν θα έλθει απ’ έξω και που εμείς απλώς θα την μεταφράσουμε, αλλά μια μεταρρύθμιση που θα έχει δική μας εθνική προέλευση.

Γι’ αυτόν τον λόγο συστήθηκε μία επιτροπή εμπειρογνωμόνων, όπως γίνεται σε όλες τις χώρες που ξεκινούν μια μεταρρύθμιση. Προφανώς δεν είναι η θέση της Κυβέρνησης η τεχνική πρόταση της επιτροπής αυτής, από την οποία μάλιστα και εγώ και άλλα στελέχη της Κυβέρνησης έχουμε διαφοροποιηθεί ως προς τα σημεία που έπρεπε να διαφοροποιηθούμε. Αυτό αποτελεί, όμως, το τεχνικό υπόστρωμα για τον σχετικό δημόσιο διάλογο.

Πρέπει να λάβουμε υπ’ όψιν μας ότι σε εποχή διαπραγμάτευσης, κατά την οποία παράλληλα με την άσκηση της κυβερνητικής νομοθετικής πρωτοβουλίας, έχουμε να σεβαστούμε και δεσμεύσεις που έχουν αναληφθεί από ευρύτερα πολιτικά στρώματα, από περισσότερες τής μιας πτέρυγες στη Βουλή, σημαντικό στοιχείο αποτελεί και η ενίσχυση του διαπραγματευτικού μας λόγου προς τους εταίρους.

Γι’ αυτόν τον λόγο έχει προσκληθεί ως προς την αναγκαία ποσοτικοποίηση των στοιχείων που είναι αναγκαία για μια μεταρρύθμιση και η Διεθνής Οργάνωση Εργασίας. Και ο λόγος για τον οποίο δεν έχουμε μέχρι στιγμής μιλήσει για συγκεκριμένους αριθμούς είναι γιατί με τη βοήθεια και της Διεθνούς Οργάνωσης Εργασίας και της τεχνικής βοήθειας που έχουμε ζητήσει και από άλλους εταίρους μας και κράτη όπως η Σουηδία, όχι μόνο από θεσμούς, προσπαθούμε, ώστε αυτή η πρόταση που θα κάνουμε να ανταποκρίνεται πλήρως στις γενικές αρχές που είπα προηγουμένως.

Επομένως αναλάβαμε, όπως έχω πει πολλές φορές, το καθήκον- στην πραγματικότητα σε σαράντα μέρες μετά τις εκλογές- να εκπληρώσουμε ένα έργο που το πολιτικό σύστημα επί σαράντα χρόνια δεν μπόρεσε να φέρει σε πέρας. Δεν μπορούμε να ελεγχόμαστε για καθυστερήσεις. Έχουμε σκοπό να το φέρουμε σε πέρας, ακριβώς γιατί είναι εθνικό ζήτημα. Και γι’ αυτό ζητώ από το σύνολο της Εθνικής Αντιπροσωπείας να αντιμετωπίσει το θέμα αυτό με τη σοβαρότητα που το αντιμετωπίζει η Κυβέρνηση.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τώρα θα συζητηθεί η τέταρτη με αριθμό 78/3-11-2015 επίκαιρη ερώτηση πρώτου κύκλου του Βουλευτή Λέσβου του Κομμουνιστικού Κόμματος Ελλάδος κ. Σταύρου Τάσσου προς τον Υπουργό Περιβάλλοντος και Ενέργειας, σχετικά με τηνολοκλήρωση του υβριδικού ενεργειακού έργου Ικαρίας και του δρόμου Γεμέλια – Προεσπέρα - Κάτω Προεσπέρα.

Θα απαντήσει ο Υπουργός κ. Σκουρλέτης.

Έχετε τον λόγο, κύριε Τάσσο, για δύο λεπτά.

**ΣΤΑΥΡΟΣ ΤΑΣΣΟΣ:** Ευχαριστώ, κυρία Πρόεδρε.

Είναι γνωστό ότι οι ανανεώσιμες πηγές ενέργειας δεν μπορούν να καλύψουν το σύνολο των ενεργειακών αναγκών μιας χώρας. Μπορούν, όμως, και σε περιπτώσεις απομονωμένων και μικρών περιοχών, όπως είναι τα νησιά, να παίξουν έναν πάρα πολύ σημαντικό ρόλο και να καλύψουν σχεδόν το σύνολο των ενεργειακών αναγκών. Αυτό βέβαια, ξεπερνώντας τα διάφορα τεχνικά προβλήματα που έχουν να κάνουν με την αποθήκευση και την ελεγχόμενη διανομή της ενέργειας και βέβαια ξεπερνώντας το πιο βασικό πρόβλημα που υπάρχει, πως ό,τι γίνεται στον καπιταλισμό γίνεται με τη λογική του κέρδους.

Παρ’ όλα αυτά, η ΔΕΗ έκανε ένα σημαντικό υβριδικό έργο στην Ικαρία, συν τον δρόμο που χρειάζεται για να ολοκληρωθεί το έργο αυτό, με συνολική ισχύ γύρω στα 6,8 – 6,9 μεγαβάτ, που καλύπτει σχεδόν το 85% των ενεργειακών αναγκών της Ικαρίας, που είναι της τάξης των 8 μεγαβάτ τον χρόνο. Και είναι ένα έργο συνδυασμός υδατόπτωσης και ηλιακής ενέργειας και όπως είπα θα καλύψει σε μεγάλο βαθμό τις ανάγκες του νησιού σε ηλεκτρική ενέργεια.

Παρ’ όλα αυτά όμως και παρ’ όλο που έχει ολοκληρωθεί το 85% των εργασιών της κατασκευής του έργου που ξεκίνησε τον Ιούνιο 2009, το έργο σταμάτησε. Η χρηματοδότηση που απαιτείται για να ολοκληρωθεί το έργο είναι της τάξης των 3 με 4 εκατομμυρίων ευρώ και ήδη έχουν δαπανηθεί πάνω από 40 εκατομμύρια ευρώ, που σημαίνει, πραγματικά, ότι το συντριπτικό μέρος του έργου έχει ολοκληρωθεί.

Το ερώτημα βέβαια είναι γιατί δεν ολοκληρώνεται αυτό το έργο, ενώ έχει μείνει τόσο λίγο για να ολοκληρωθεί. Επίσης, υπάρχει και πρόβλημα όσον αφορά και τις ζημιές που μπορεί να δημιουργηθούν από την ημιτελή κατασκευή του δρόμου που συνδέει την Άνω με την Κάτω Προεσπέρα, που είναι και η ραχοκοκαλιά στο όλο έργο.

Στον ημιτελή αυτό δρόμο ήδη με τις πρώτες βροχές προκλήθηκαν σοβαρές ζημιές και υψηλός είναι ο κίνδυνος για εκτεταμένες καταστροφές –υλικές και όχι μόνο- με την έλευση του χειμώνα στους προαναφερόμενους δρόμους.

Παρά τις διαβεβαιώσεις της Διοίκησης της «ΔΕΗ - ΑΝΑΝΕΩΣΙΜΕΣ Α.Ε.» που δόθηκαν επιτόπου σε σχετική σύσκεψη για συνέχιση των εργασιών με συμμετοχή του Γενικού Γραμματέα του Υπουργείου Περιβάλλοντος και Ενέργειας, το έργο έχει σταματήσει, δημιουργώντας ανησυχία και αγωνία στους κατοίκους για τις επιπτώσεις από την μη ολοκλήρωσή του σε συνδυασμό με την πορεία ιδιωτικοποίησης της ΔΕΗ και της ενέργειας γενικότερα.

Και πραγματικά αναρωτιέται κανείς: Μήπως εντέλει ο στόχος είναι να δοθεί και αυτό στους ιδιώτες;

Γιατί ήδη υπάρχει ένας ιδιώτης ο οποίος έχει ένα μικρό αιολικό πάρκο 600 MW και ο οποίος έχει πλουτίσει πραγματικά. Μήπως δηλαδή ο στόχος είναι αυτός σε τελευταία ανάλυση, να δοθούν κι αυτά στους ιδιώτες; Βέβαια ο δήμαρχος έχει στείλει σχετική επιστολή στο Υπουργείο αλλά και προς τον Πρωθυπουργό από τις 7-11-2015 για την κατάσταση του έργου.

Ρωτάμε, λοιπόν, τον κύριο Υπουργό: Γιατί έχουν σταματήσει οι εργασίες αποπεράτωσης του έργου και του συνοδού έργου της δημοτικής οδοποιίας;

Τι μέτρα προτίθεται να πάρει η Κυβέρνηση, για την επανέναρξη των εργασιών, την πρόληψη των κινδύνων που εγκυμονεί ο ημιτελής αγροτικός δρόμος για τις ζωές και τις περιουσίες των κατοίκων από τυχόν πλημμυρικά φαινόμενα;

Υπάρχει πρόβλεψη διάθεσης των όποιων επιπλέον πόρων μπορεί να προκύψουν λόγω καταστροφών στο ημιτελές έργο από ενδεχόμενα καιρικά φαινόμενα αλλά και τη γενικότερη, επί έτος σχεδόν, απαξίωσή του;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Σκουρλέτη, έχετε τον λόγο για τρία λεπτά.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Ευχαριστώ, κυρία Πρόεδρε.

Κύριε Τάσσο, κατ’ αρχάς, με χαρά διαπιστώνω ότι ανακαλύπτετε την αξία των έργων για τις ανανεώσιμες πηγές ακόμη και στο πλαίσιο του καπιταλισμού.

**ΣΤΑΥΡΟΣ ΤΑΣΣΟΣ:** Την αξία τους ποτέ δεν την αμφισβητήσαμε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Εν πάση περιπτώσει, για το συγκεκριμένο θέλω να σας πω ότι για την Κυβέρνησή μας αποτελεί προτεραιότητα η προώθηση τέτοιων έργων.

Θυμάστε κατά τη συζήτηση των προγραμματικών δηλώσεων ότι είχαμε αναφερθεί αναλυτικά. Ένα πεδίο στο οποίο πρέπει ιδιαίτερα να αναπτυχθούν αυτά τα έργα είναι τα νησιά μας. Πολλά απ’ αυτά έχουν όλες τις προϋποθέσεις να είναι ενεργειακά αυτόνομα. Μάλιστα, υπάρχει ένας ολόκληρος σχεδιασμός και της «ΔΕΗ - ΑΝΑΝΕΩΣΙΜΕΣ Α.Ε.» με τη συμβουλή και τον ιδιαίτερο ρόλο του κέντρου ανανεώσιμων πηγών ενέργειας. Πολύ σύντομα θα είμαστε σε θέση να παρουσιάσουμε έναν αναλυτικό σχεδιασμό και προγραμματισμό γύρω απ’ αυτά τα ζητήματα.

Το έργο στο οποίο αναφέρεστε είναι ένα εμβληματικό έργο και από τα πρώτα που έχουν γίνει στη χώρα μας. Το έργο αυτό έχει φτάσει σε ένα επίπεδο κατασκευής στο 85% περίπου. Σταμάτησε, όπως γνωρίζετε, πριν αναλάβουμε εμείς και για λόγους που δεν σχετίζονται με ευθύνες ούτε της παρούσας διοίκησης της «ΔΕΗ - ΑΝΑΝΕΩΣΙΜΕΣ Α.Ε.» ούτε βέβαια της Κυβέρνησης.

Το αιολικό μέρος του έργου, έχει κατασκευαστεί στην περιοχή που αναφέρετε κι εσείς, στην περιοχή της Σταυροκουντούρας. Έχουν φτιαχτεί και οι δυο μικροί υδροηλεκτρικοί σταθμοί, στην Προεσπέρα και την Κάτω Προεσπέρα, καθώς και η άνω δεξαμενή και το μεγαλύτερο μέρος της κάτω δεξαμενής. Έχει ξεκινήσει και μια δοκιμαστική λειτουργία.

Επίσης, υπάρχει η νέα δημοτική οδός 7,2 χιλιομέτρων, η οποία και αυτή έχει κατασκευαστεί κατά 80%.

Η πληροφόρηση και ο σχεδιασμός που έχουμε είναι ότι το έργο θα ολοκληρωθεί μέχρι τα τέλη του 2016 και θα επανεκκινήσει.

Σας διαβεβαιώ ότι είναι μια απόλυτη και σαφής δέσμευση της Κυβέρνησης και της αντίστοιχης εταιρείας, της «ΔΕΗ – ΑΝΕΝΕΩΣΙΜΕΣ Α.Ε.» Βεβαίως, τα προβλήματα που υπήρξαν σχετίζονταν με τους προηγούμενους εργολάβους. Το συνολικό έργο έχει ξεπεράσει τα 40 εκατομμύρια ευρώ, έχει φτάσει τα 42,7 εκατομμύρια. Δεν θα έπρεπε να είναι τόσο.

Σημασία νομίζω ότι έχει να λειτουργήσει, ακριβώς γιατί είναι ένα σύνθετο πιλοτικό έργο υβριδικής τεχνολογίας και να είστε βέβαιος ότι προς τα τέλη του 2016 θα έχει ολοκληρωθεί.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε συνάδελφε, έχετε τον λόγο.

**ΣΤΑΥΡΟΣ ΤΑΣΣΟΣ:** Κύριε Υπουργέ, εμείς ποτέ δεν αμφισβητήσαμε την αξία των ανανεώσιμων πηγών ενέργειας, ποτέ. Αυτό που αμφισβητήσαμε και αμφισβητούμε είναι ο τρόπος με τον οποίον γίνονται. Γίνονται και αυτά τα έργα που έχουν σχέση με τις ανανεώσιμες πηγές ενέργειας με στόχο το κέρδος. Αυτή είναι η δική μας η ένσταση. Εμείς λέμε ότι τα έργα αυτά θα πρέπει να γίνονται με στόχο να καλύπτουν τις ενεργειακές ανάγκες. Επειδή οι ενεργειακές ανάγκες, είναι ένα πολύ ισχυρό πεδίο κερδοφορίας του ιδιωτικού τομέα, γι’ αυτό και αυτές είναι ένα από τα φιλέτα, μαζί με την υγεία και την παιδεία, που ο ιδιωτικός τομέας θέλει να βάλει πόδι και χέρι.

Άρα, εμείς αυτό, λοιπόν, θέλουμε να διασφαλίσουμε, ότι αυτά τα έργα θα γίνονται με στόχο να καλύπτονται οι ενεργειακές ανάγκες, ότι δεν θα πληρώνει ο κόσμος υπέρογκα ποσά και δεν θα γίνονται αυτά τα έργα μόνον και όταν οι διάφοροι εργολάβοι αποφασίζουν να ολοκληρώσουν.

Δεν ξέρω αν αυτό ισχύει, αλλά απ’ ό,τι έχω πληροφορηθεί, τώρα έχει αναλάβει τον έλεγχο του έργου μια ιδιωτική εταιρεία.

Ενώ πριν το έργο το ήλεγχε η ΔΕΗ, η οποία βέβαια έχει και τεχνογνωσία και πείρα και είναι γνωστό ότι πραγματικά μπορεί να κάνει καλά έργα, τώρα, λοιπόν, το έργο αυτό έχει δοθεί. Και μάλιστα μου έχει αναφερθεί και ένα όνομα, Βερροιόπουλος, πολιτικός μηχανικός, ο οποίος ελέγχει την κατασκευή του έργου.

Θέλουμε, δηλαδή, να διασφαλίσουμε, αφ’ ενός μεν ότι το έργο αυτό θα ολοκληρωθεί, αφ’ ετέρου ότι θα γίνει στο πλαίσιο της ΔΕΗ, με τη ΔΕΗ να ελέγχει την ολοκλήρωση του έργου και να μη γίνει ένα άλλο πεδίο κερδοφορίας για τον ιδιωτικό τομέα.

(Στο σημείο αυτό την Προεδρική Έδρα καταλαμβάνει ο Β’ Αντιπρόεδρος της Βουλής κ. **ΓΕΩΡΓΙΟΣ ΒΑΡΕΜΕΝΟΣ**)

**ΠΡΟΕΔΡΕΥΩΝ (Γεώργιος Βαρεμένος):** Κύριε Σκουρλέτη, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Κατ’ αρχάς, δεν γνωρίζω από πού προκύπτουν αυτήν τη στιγμή οι σκέψεις ή η πληροφορία που έχετε ότι σκοπεύει η ΔΕΗ να πουλήσει το συγκεκριμένο έργο. Δεν υπάρχει καμμία τέτοια σκέψη.

**ΣΤΑΥΡΟΣ ΤΑΣΣΟΣ:** Δεν είπα ότι το σκέφτεται.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Το αναφέρατε. Λέτε «αυτό που ακούγεται». Δεν ξέρω πού ακούγεται και πού πηγαίνετε και τα ακούτε αυτά. Το έργο σε καμμία περίπτωση…

**ΣΤΑΥΡΟΣ ΤΑΣΣΟΣ:** Έχει αναλάβει ιδιωτική εταιρεία τον έλεγχο του έργου;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Τι εννοείται; Την αποπεράτωση του έργου;

**ΣΤΑΥΡΟΣ ΤΑΣΣΟΣ:** Όχι.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Εργολάβοι.

Όχι, δεν το έχει αναλάβει. Λάθος κάνετε.

**ΣΤΑΥΡΟΣ ΤΑΣΣΟΣ:** Εντάξει.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Και όχι μόνο σε αυτό. Σας λέω, μάλιστα, επειδή αυτό θα είναι το πρώτο έργο βάσει του οποίου θα ακολουθήσουν και άλλα, ότι αποτελεί αυτήν τη στιγμή ιδιαίτερο αντικείμενο επεξεργασίας η πρώτη σύμβαση πώλησης πια ενέργειας από αυτό το συγκεκριμένο έργο, δηλαδή ακριβώς αυτό το έργο είναι πιλοτικό.

Θα σας πω, όμως, για πληροφόρησή σας ότι είχα μια πάρα πολύ ενδιαφέρουσα συνάντηση με το επιμελητήριο Κυκλάδων πριν περίπου δέκα μέρες, όπου εκεί ήρθε μια πρόταση από το Επιμελητήριο, το οποίο έχει περίπου δεκαεπτά χιλιάδες μέλη επαγγελματίες στις Κυκλάδες, για να υπάρξουν τέτοια αντίστοιχα έργα -και μάλιστα με πιο εκσυγχρονισμένη τεχνολογία, πιο σύγχρονη τεχνολογία- σε τέσσερα νησιά.

Το πρόγραμμα χρηματοδότησης που είχαν, πέρα από τη συμμετοχή του δήμου, κατ’ οίκον κ.λπ., προβλέπει και ιδιωτικά κεφάλαια. Δεν είναι κακό να γίνει αυτό. Δεν είναι καθόλου κακό το να βρούμε αυτήν τη στιγμή μορφές συμμετοχής τέτοιες που με ένα γρήγορα ασφαλή τρόπο να οδηγήσουν στην ενεργειακή αυτάρκεια των νησιών μας, με δεδομένο ότι σήμερα λειτουργούν, όπως γνωρίζετε, σταθμοί με βάση το diesel ή το πετρέλαιο, το μαζούτ, οι οποίοι και ρυπογόνοι είναι και ακριβοί είναι, με αποτέλεσμα το κόστος αυτό να το πληρώνουμε όλοι συνολικά στα τιμολόγια, γιατί, όπως ξέρετε, το κόστος αθροίζεται.

**ΣΤΑΥΡΟΣ ΤΑΣΣΟΣ:** Δηλαδή τα ιδιωτικά κεφάλαια δεν ενδιαφέρονται για το κέρδος;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Αφήστε τα αυτά. Μιλήσαμε για συμμετοχή της τοπικής κοινωνίας. Βεβαίως αυτά μπορεί να είναι προχωρημένα για τις δικές σας επεξεργασίες αλλά νομίζω ότι υπάρχουν κι άλλες μορφές ιδιοκτησίας. Υπάρχει και η ιδιωτική και η δημόσια, υπάρχει και η συνεταιριστική, άρα, λοιπόν, να τα ενθαρρύνουμε τέτοια παραδείγματα.

Πάντως, να είστε βέβαιος ότι δεν πωλείται η συγκεκριμένη μονάδα.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε τον κύριο Υπουργό.

Θα συζητηθεί η δεύτερη με αριθμό 84/3-11-2015 επίκαιρη ερώτηση δευτέρου κύκλου του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Περιβάλλοντος και Ενέργειας, σχετικά με τη λήψη μέτρων για τη μείωση του ενεργειακού κόστους στις βιομηχανίες και τις βιοτεχνίες της χώρας.

Τον λόγο έχει ο κ. Μπουκώρος για δύο λεπτά.

**ΧΡΗΣΤΟΣ ΜΠΟΥΚΩΡΟΣ:** Κύριε Υπουργέ, προέρχομαι από μια εκλογική περιφέρεια, αυτή της Μαγνησίας, η οποία υπήρξε διαχρονικά κέντρο μετάλλου και ιδιαίτερα η περιοχή του Βόλου. Ακόμα και σήμερα που διανύουμε εποχές αποβιομηχάνισης, τα τελευταία χρόνια στον Βόλο και στον Αλμυρό της Μαγνησίας λειτουργούν δύο μεγάλες χαλυβουργίες, πλήθος μικρότερων βιομηχανιών και βιοτεχνιών με αντικείμενο το μέταλλο.

Θα γνωρίζετε, κύριε Υπουργέ, φαντάζομαι, από τις μελέτες των μεγαλύτερων εταιρειών συμβούλων στρατηγικής στον κόσμο ότι η ελληνική βιομηχανία σήμερα και ιδιαίτερα οι ενεργοβόρες βιομηχανίες, αφού γι’ αυτές είναι κατά κύριο λόγο η επίκαιρη ερώτησή μου, πληρώνουν ένα από τα ακριβότερα κόστη ενέργειας στην Ευρώπη, αλλά και στον κόσμο.

Χαρακτηριστικά θα επαναλάβω –είμαι σίγουρος ότι τα γνωρίζετε- ότι σήμερα ενώ η Ελλάδα, η ελληνική βιομηχανία, πληρώνει την MWh 57 ευρώ, η ανταγωνιστική Ιταλία την πληρώνει 52 ευρώ, η Γερμανία και η Ισπανία 48 ευρώ.(PS)

Αν φύγουμε εκτός Ευρώπης, η καναδική ενεργοβόρος βιομηχανία πληρώνει 31 ευρώ τη MWh και αν πάμε από την πλευρά της Ασίας και ιδιαίτερα στην Αραβική Χερσόνησο, οι βιομηχανίες πληρώνουν εκεί το ρεύμα 20 ευρώ τη MWh.

Αντιλαμβάνεστε, κύριε Υπουργέ, ότι όλες αυτές οι βιομηχανίες λειτουργούν σε ένα παγκοσμιοποιημένο περιβάλλον και εξαιτίας του ακριβού ρεύματος καθίστανται μη ανταγωνιστικές οι ελληνικές βιομηχανίες. Αρκεί να σας πω ότι έχουμε χάσει μεγάλα μερίδια εξαγωγών τα τελευταία χρόνια. Το ελληνικό μερίδιο στις εξαγωγές χάλυβα έχει πέσει μόλις στο 3,3%, την ώρα που άλλες ευρωπαϊκές χώρες, όπως η Ιταλία, κατέχουν το 47,5%, η Ισπανία το 36,3% και η Πορτογαλία το 16,9%.

Όλος αυτός ο κλάδος ζητάει κάποια μέτρα τα τελευταία δύο χρόνια, τα οποία έχουν καθυστερήσει δραματικά. Ήρθαν και οι οικονομικές εξελίξεις του τελευταίου καλοκαιριού…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ήθελα την ανοχή σας για ένα λεπτό, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Θα έχετε περισσότερο χρόνο στη δευτερολογία σας.

**ΧΡΗΣΤΟΣ ΜΠΟΥΚΩΡΟΣ:** Ναι, αλλά θα ήθελα να θέσω τα ερωτήματα για να μπορέσει να απαντήσει ο κύριος Υπουργός.

Ήρθαν οι κεφαλαιακοί έλεγχοι που -αν θέλετε- δημιούργησαν μεγαλύτερα εμπόδια ακόμα και στην προμήθεια πρώτων υλών. Στις δύο μεγάλες χαλυβουργίες της περιοχής μας, είχαμε διαθεσιμότητα προσωπικού για μεγάλο χρονικό διάστημα. Είναι ένας κλάδος που πολλά μπορεί να προσφέρει στην εθνική οικονομία, στο ΑΕΠ και στις εξαγωγές.

Ρωτάω, λοιπόν, την Κυβέρνηση: Το πολυσυζητούμενο μέτρο της διακοψιμότητας που συζητείται συνεχώς τα δύο τελευταία χρόνια και έχουν γίνει άπειρες συναντήσεις, πρόκειται να εφαρμοστεί άμεσα; Θα έρθει κάποια εφαρμοστική υπουργική απόφαση άμεσα; Είναι το βασικότερο μέτρο.

Στη δευτερολογία μου, θα έχω ίσως την ευκαιρία να προτείνω και κάποια άλλα μέτρα αλλά θα ήθελα κάτι συγκεκριμένο, κύριε Υπουργέ, γιατί τα δύο τελευταία χρόνια, χωρίς να είναι αποκλειστική ευθύνη δική σας, βρισκόμαστε συνεχώς στις συζητήσεις και στις επιτροπές.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κύριος Υπουργός.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Ευχαριστώ.

Κατ’ αρχάς, χαίρομαι που δεν μας καταλογίζετε τις ευθύνες για το σύνολο των τελευταίων δύο ετών. Αυτό είναι ένα προχώρημα, γιατί πολλά έχουμε ακούσει εδώ κατά τις συζητήσεις στη Βουλή.

Προσέξτε να δείτε. Εσείς μάλιστα, όταν κάνατε την ερώτηση, αναφερθήκατε σε μια μελέτη της Roland Berger και καταθέσατε κάποια στοιχεία σε σχέση με το κόστος της ηλεκτρικής ενέργειας στην Ελλάδα. Ακόμα και με βάση τα στοιχεία αυτής της μελέτης, το κόστος των 62 ευρώ, όπως λέει η μελέτη, ανά MWh, σε σχέση βεβαίως με τα 54 ευρώ την ώρα για τη Γερμανία ανά MWh, είναι όμως μικρότερο σε σχέση με τα 75 ευρώ που ισχύει στην Ιταλία ή είναι πολύ κοντά στα 60 ευρώ στην Ισπανία.

Προσέξετε όμως. Αυτή η μελέτη δεν ενσωμάτωνε μέσα στις διάφορες ειδικές ελαφρύνσεις που έχουν υπάρξει όλο αυτό το διάστημα, ειδικές ελαφρύνσεις που έχουν να κάνουν αυτήν τη στιγμή και με το κόστος των ρύπων, τα αντισταθμιστικά μέτρα που υπάρχουν για το κόστος των ρύπων και για τα ειδικά τιμολόγια που έχουν υπάρξει. Βεβαίως, σας θυμίζω ότι μέχρι και τώρα, μέχρι και τις μέρες που μιλάμε, ίσχυε το 20% έκπτωση στα βιομηχανικά τιμολόγια.

Από εκεί και έπειτα, υπάρχουν και στοιχεία, τα οποία θα ήταν καλό να τα δείτε, που αφορούν το δεύτερο εξάμηνο του 2014 της EUROSTAT, όπου εκεί εμφανίζονται οι βιομηχανικοί καταναλωτές με φόρους και τέλη και ιδιαίτερα στην περίπτωση της Ελλάδας στον ευρωπαϊκό μέσο όρο. Η Ελλάδα, είναι στον ευρωπαϊκό μέσο όρο. Βέβαια, μιλάμε για ένα εύρος κατανάλωσης από 2.000 έως 20.000 MWh.

Προσέξτε να δείτε τώρα από εκεί και έπειτα τι συμβαίνει. Είναι αυτήν τη στιγμή σε συζήτηση -και το γνωρίζετε ότι εμπεριέχεται και μέσα στη συμφωνία του προηγούμενου Αυγούστου- η απόφαση για τη διακοψιμότητα. Πολύ σύντομα, λοιπόν, αυτή θα εφαρμοστεί. Εάν λάβουμε, λοιπόν, αυτό το μέτρο, καθώς και το μειωμένο κόστος του ΕΤΜΕΑΡ στη βιομηχανία, δηλαδή το πρώην τέλος των ΑΠΕ, παρά τα μεγάλα προβλήματα που έχουν οι βιομηχανίες, διότι το υψηλό κόστος ενέργειας δεν είναι η βασική αιτία της αποβιομηχάνισης, θεωρώ ότι είναι πολιτικές οι οποίες, πράγματι, στηρίζουν αυτήν τη δύσκολη στιγμή τη βιομηχανική παραγωγή στην Ελλάδα η οποία, πράγματι, έχει συρρικνωθεί.

Προσέξτε να δείτε. Υπάρχει η μεσαία βιομηχανία, υπάρχουν οι πολύ μεγάλοι ενεργοβόροι καταναλωτές, πρέπει να φτιάξουμε ένα τέτοιο μείγμα μέτρων, ώστε να προστατεύσουμε εκείνες τις επιχειρήσεις, οι οποίες βοηθάνε την απασχόληση που έχουν εξαγωγικό προσανατολισμό, που είναι σύγχρονες, που μπορούν να σταθούν και να μην έχουμε γενικά μια πολιτική επιδοματική, όταν μάλιστα υπάρχουν ανάγκες να μειωθούν τα τιμολόγια και στο οικιακό επίπεδο.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Χρήστος Μπουκώρος για τη δευτερολογία του.

**ΧΡΗΣΤΟΣ ΜΠΟΥΚΩΡΟΣ:** Κύριε Υπουργέ, στα στοιχεία μπορεί να διαφωνούμε ή να συμφωνούμε, μπορεί να μεταβάλλονται. Εκείνο που θέλω να σας υπενθυμίσω εγώ είναι, ότι η Ένωση Βιομηχανικών Καταναλωτών Ενέργειας που έχουν συστήσει όλες αυτές οι ενεργοβόρες βιομηχανίες, εκτιμά ότι για να καταστούν ανταγωνιστικές σε σχέση με τις ευρωπαϊκές τουλάχιστον βιομηχανίες, η MWh πρέπει να πάει περίπου στα 30 ευρώ. Τώρα αν είναι 57 στην Ιταλία, αν είναι 48 –γιατί έχω την πληροφόρηση ότι είναι 48 στη Γερμανία και την Ισπανία- δεν έχει μεγάλη σημασία. Μιλάμε για μια μεγάλη διαφορά, για μια μεγάλη ψαλίδα. Εγώ κρατάω αυτό που είπατε ότι άμεσα θα εφαρμοστεί η διακοψιμότητα, γιατί προκύπτει και ως προϋπόθεση από το τρίτο μνημόνιο, ως προαπαιτούμενο από το τρίτο μνημόνιο.

Όμως, θα έλεγα ότι χρειάζεται και ένας συνδυασμός μέτρων, μια ολοκληρωμένη πολιτική. Ψηλός είναι και ο ειδικός φόρος κατανάλωσης, το φυσικό αέριο για παράδειγμα. Οι μεσάζοντες στο ρεύμα, επίσης επιβαρύνουν το κόστος και χίλια δύο άλλα πράγματα που στο πλαίσιο μιας ολοκληρωμένης πολιτικής μπορούν να αντιμετωπιστούν. Σχολιάσατε για τους μικρούς, μεσαίους και μεγάλους καταναλωτές. Θα έλεγα ότι και για τη μεγάλη βιομηχανία, κύριε Υπουργέ, δεν υπάρχει κανένα ιδεολογικό εμπόδιο και για την Κυβέρνησή σας. Γνωρίζετε καλύτερα από εμένα ότι αυτό της διακοψιμότητας, είναι ένα μέτρο που το ζητάνε και οι εργοδότες και οι εργαζόμενοι στη βαριά βιομηχανία, γιατί οι ίδιοι οι εργαζόμενοι κατανοούν ότι με τέτοιες συνθήκες δεν μπορούν να είναι ανταγωνιστικές οι βιομηχανίες και το φάσμα της ανεργίας οπωσδήποτε απειλεί και αυτούς. Κατά συνέπεια, δεν νομίζω ότι υπάρχει κάποιο ιδεολογικό ζήτημα ότι ευνοούμε τους μεγάλους παραγωγούς ή όχι.

Κύριε Υπουργέ, κοντολογίς νομίζω ότι ο πολιτικός κόσμος δεν μπορεί να είναι μονομερώς ούτε με τον εργοδότη ούτε με τον εργαζόμενο. Πρέπει να είμαστε με τη βιομηχανία, γιατί χωρίς βιομηχανία και χωρίς βιοτεχνία, δεν υπάρχει ούτε εργοδότης ούτε εργαζόμενος. Νομίζω ότι είναι υποχρέωση όλων των κυβερνήσεων και της παρούσης με την οποία συζητάμε αυτήν την ώρα, να δημιουργήσει τις συνθήκες εκείνες που θα ξανακάνουν ανταγωνιστική την ελληνική βιομηχανία και ιδιαίτερα έναν τόσο δυναμικό κλάδο, όπως είναι ο κλάδος του μετάλλου και της χαλυβουργίας. Δεν έχουμε κανένα λόγο. Όλο αυτό κοστίζει, σύμφωνα με τις μελέτες των ενδιαφερομένων, στο σύνολό του περίπου 180 εκατομμύρια.

Πληροφορούμαι -και θα έλεγα ότι δεν είναι επίσημες πληροφορίες αυτές- ότι σκοπεύετε να λάβετε μια δέσμη μέτρων συμπεριλαμβανομένης και της διακοψιμότητας, η οποία σαν συνολικό κόστος θα είναι γύρω στα 60 εκατομμύρια ευρώ. Δεν ξέρω αν αυτό θα λύσει το πρόβλημα και αν θα το ξανασυζητάμε από το νέο έτος και πόσο θα ανακτήσουν την ανταγωνιστικότητά τους οι ελληνικές βιομηχανίες. Διότι αυτό πιστεύω, κύριε Υπουργέ, ότι πρέπει να είναι το ζητούμενο για όλους μας.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο Υπουργός Περιβάλλοντος και Ενέργειας κ. Πάνος Σκουρλέτης.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Όταν αναφέρθηκα πριν στο πώς τελικά θα διαμορφώσουμε την πολιτική για τη διακοψιμότητα, δεν αναφερόμουν στους εργαζόμενους. Οι εργαζόμενοι είναι εκεί που είναι και εν πάση περιπτώσει υφίστανται ό,τι υφίστανται και το αναγνωρίζουμε ότι εργάζονται κάτω από πολύ δύσκολες συνθήκες και με μικρές αμοιβές. Αναφέρομαι σε εκείνους τους βιομηχανικούς καταναλωτές, τελικά να μην ευνοούνται οι πολύ λίγοι. Για παράδειγμα, επειδή αναφέρατε πριν την ΕΒΙΚΕΝ, εμείς είμαστε σε επικοινωνία με την ΕΒΙΚΕΝ και πολλές από τις απόψεις που σας λέω αυτήν τη στιγμή τις συμμερίζονται, διότι και στους ίδιους τους βιομηχανικούς καταναλωτές αντιλαμβάνεστε ότι ο χάρτης δεν είναι ενιαίος.

Δεύτερον, αναφερθήκατε στο φυσικό αέριο. Το πρόβλημα με την Ελλάδα και τη διείσδυση του φυσικού αερίου, είναι ότι χρησιμοποιήθηκε περισσότερο για να παράγει ηλεκτρική ενέργεια, παρά για απευθείας καύση και αυτό είναι μια στρέβλωση, την οποία πληρώνουμε όλοι με κόστος τελικά στην ενέργεια. Δεν είναι μόνο το θέμα της διακοψιμότητας. Υπάρχουν τα λεγόμενα ΑΔΙ, τα πιστοποιητικά διαθεσιμότητας ισχύος και αυτά συζητάμε. Άρα, λοιπόν, αυτήν τη στιγμή να γνωρίζετε ότι υπάρχει η μέριμνα να στηριχθεί η βιομηχανία στον τόπο μας. Αυτό το οποίο θα έλεγα ότι πληρώνει αυτήν τη στιγμή είναι την εγκατάλειψη δεκαετιών, διότι δεν αρκεί μόνο να λαμβάνεις τέτοια μέτρα, χρειάζεται να υπάρχουν και κλαδικές πολιτικές, μια ξεχασμένη έννοια που δεν υπήρχε.

**ΧΡΗΣΤΟΣ ΜΠΟΥΚΩΡΟΣ:** Να υπάρχει χρονική δέσμευση.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Η θεωρία ότι γενικά οι αόρατες δυνάμεις της αγοράς θα τα λύσουν όλα από μόνες τους δεν βοηθάει. Χρειάζεται να υπάρχει ένας κεντρικός σχεδιασμός και μέσα στο πλαίσιο αυτού του γενικού κεντρικού υποστηρικτικού σχεδιασμού, να έρχεται ο ιδιωτικός τομέας, ο οποίος να ανταγωνίζεται, επί ίσοις όροις, μέσα στο πλαίσιο της παγκοσμιοποιημένης πια αγοράς.

Τέλος, θέλω να σας πω το εξής: Την προηγούμενη εβδομάδα ψηφίσαμε ένα νομοσχέδιο για την ενεργειακή εξοικονόμηση. Κι από εκεί, λοιπόν, θα υπάρξουν έλεγχοι για το κατά πόσο οι μεγάλες εταιρείες εφαρμόζουν μέτρα ενεργειακής εξοικονόμησης. Αυτό δεν έχει να κάνει μόνο με τη σπατάλη της ενέργειας αλλά και με τη μείωση του ίδιου το κόστους λειτουργίας στο ενεργειακό πεδίο.

Ευχαριστώ.

**ΧΡΗΣΤΟΣ ΜΠΟΥΚΩΡΟΣ:** Δεν μου είπατε πότε, για τη διακοψιμότητα δεν είπατε.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε τον κ. Σκουρλέτη.

Εισερχόμαστε στην τρίτη με αριθμό 82/3-11-2015 επίκαιρη ερώτηση δευτέρου κύκλου του Βουλευτή Αττικής του Κομμουνιστικού Κόμματος Ελλάδας κ. Ιωάννη Γκιόκα προς τον Υπουργό Παιδείας, Έρευνας και Θρησκευμάτων, σχετικά με την ποινικοποίηση των αγωνιστικών κινητοποιήσεων των μαθητών.

Στην επίκαιρη ερώτηση του κ. Γκιόκα, θα απαντήσει ο Υπουργός κ. Φίλης.

Τον λόγο έχει ο κ. Γκιόκας.

**ΙΩΑΝΝΗΣ ΓΚΙΟΚΑΣ:** Ευχαριστώ, κύριε Πρόεδρε.

Κύριε Υπουργέ, δεν είναι πρώτη φορά που ως Κοινοβουλευτική Ομάδα του ΚΚΕ καταθέτουμε επίκαιρη ερώτηση με το συγκεκριμένο περιεχόμενο, δηλαδή με το ζήτημα της ποινικοποίησης και των απειλών σε βάρος μαθητών, για αγωνιστικές κινητοποιήσεις που πραγματοποιούν και οργανώνουν, ποινικοποίηση και απειλές, που ασκούνται με βάση την αντιδραστική πράξη νομοθετικού περιεχομένου του 1999, την οποία θυμίζω ότι εξέδωσε και κύρωσε τότε η κυβέρνηση του ΠΑΣΟΚ.

Έκτοτε, αυτή η πράξη νομοθετικού περιεχομένου έχει αξιοποιηθεί εκατοντάδες φορές, προκειμένου μαθητές να απειλούνται, να εκβιάζονται, ακόμη και να σέρνονται στα δικαστήρια, για το γεγονός ότι αγωνίζονται, διεκδικούν, με τις μορφές πάλης που συλλογικά και οργανωμένα αποφασίζουν.

Έχουμε καταθέσει δεκάδες αντίστοιχες ερωτήσεις σε όλους τους Υπουργούς και τις προηγούμενες κυβερνήσεις, της Νέας Δημοκρατίας και του ΠΑΣΟΚ και τώρα καταθέτουμε και σε σας. Και μόνο αυτό από μόνο του, λέει κάτι.

Καταθέτουμε ερώτηση γιατί υπάρχουν και νέα κρούσματα ποινικοποίησης, με βάση αυτήν την πράξη νομοθετικού περιεχομένου. Στις πρόσφατες κινητοποιήσεις των μαθητών, που έγιναν και γίνονται το τελευταίο διάστημα, εξαιτίας των μεγάλων κενών, ελλείψεων, προβλημάτων που αντιμετωπίζουν τα σχολεία, οι μαθητές, οι εκπαιδευτικοί, οι γονείς τους, υπήρχε αξιοποίηση αυτής της πράξης νομοθετικού περιεχομένου. Υπήρχαν απειλές με πιο χαρακτηριστική περίπτωση, το έγγραφο το οποίο απέστειλε η Εισαγγελία Πρωτοδικών Θεσσαλονίκης προς τις διευθύνσεις δευτεροβάθμιας εκπαίδευσης και μάλιστα καλούσε να γνωστοποιηθεί αυτό σε διευθυντές, καθηγητές και συλλόγους γονέων και κηδεμόνων και το οποίο –άκουσον, άκουσον- έλεγε τα εξής: «Οι διευθυντές των σχολείων και οι λοιποί καθηγητές οφείλουν να παρέμβουν προς τους μαθητές, ώστε αυτοί να αντιληφθούν ότι η συμπεριφορά τους είναι αξιόποινη πράξη, η οποία διώκεται και τιμωρείται με ποινή από πέντε έως έξι έτη». Απειλή σε δεκατετράχρονα, δεκαπεντάχρονα και δεκαεξάχρονα παιδιά.

Επίσης, στο έγγραφο αναφέρεται πως οι γονείς των μαθητών πρέπει να πληροφορηθούν διά των συλλόγων γονέων, ότι σε περίπτωση που παραλείψουν να αποτρέψουν τα παιδιά τους από τέτοιες ενέργειες, τότε ενδέχεται να κατηγορηθούν για παραμέληση εποπτείας ανηλίκων.

Είναι, λοιπόν, σαφές ότι αυτή η αντιδραστική, άθλια πρακτική, η οποία παραπέμπει σε άλλες εποχές, πρέπει να λάβει τέλος και πρέπει να λάβει τέλος άμεσα, μέσα από την κατάργηση της πράξης νομοθετικού περιεχομένου.

**ΠΡΟΕΔΡΕΥΩΝ (Γεώργιος Βαρεμένος):** Ο Υπουργός, κ. Φίλης, έχει τον λόγο.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Κύριε Γκιόκα, δεν διαφωνώ μαζί σας ότι η πράξη νομοθετικού περιεχομένου «περί ομαλής λειτουργίας των σχολείων» -έτσι ονομάζεται- που κυρώθηκε με το ν. 2811/2000, οδηγεί ανήλικους μαθητές και μαθήτριες ενώπιον της ποινικής δικαιοσύνης, μέσα από ιδιαίτερα ψυχοφθόρες διαδικασίες, χωρίς τα παιδιά να έχουν παρανομήσει, μόνο και μόνο επειδή διεκδικούν δημοκρατικά και αγωνιστικά τα δικαιώματά τους.

Γνωρίζετε, ότι αρχικά η διάταξη εφαρμοζόταν μόνο σε ακραίες περιπτώσεις κινδύνου ή φθορών. Η κατάσταση που διαμορφώθηκε με την επιβολή των καταστροφικών πολιτικών των μνημονίων στα σχολεία προκάλεσε αντιδράσεις, δικαιολογημένες κατά κανόνα, οι οποίες αντιμετωπίστηκαν με αυταρχικό τρόπο από τις κυβερνήσεις του ΠΑΣΟΚ και της Νέας Δημοκρατίας.

Είναι προφανές ότι έχουμε πλήρη διαφωνία με τη λειτουργία αυτού που θα ονόμαζε κάποιος «μαθητοδικείον» και είμαστε έτοιμοι σύντομα, με ρύθμιση που θα φέρουμε εδώ στη Βουλή, να καταργήσουμε αυτήν την περιβόητη –θα έλεγε κανένας- πράξη νομοθετικού περιεχομένου του μαθητικού «ιδιώνυμου».

Για τις γενικές ποινικές πράξεις υπάρχει το γενικό Ποινικό Δίκαιο. Εδώ στο σχολείο, όμως, έχουμε κάτι διαφορετικό. Έχουμε σχέσεις που αναπτύσσονται μέσα στην εκπαιδευτική και γενικότερα στη σχολική πραγματικότητα που δεν είναι δυνατόν να αντιμετωπίζονται με βάση την καταστολή και το ποινικό δίκαιο. Χρειάζεται διάλογος. Χρειάζεται οι κινητοποιήσεις των μαθητών για τη διεκδίκηση, επίλυση των προβλημάτων τους, που γίνονται με ειρηνικό τρόπο και χωρίς πράξεις βίας, να αντιμετωπίζονται με διάλογο, με πειθώ και –αν θέλετε- με κατανόηση αυτών των κινητοποιήσεων.

Πιστεύουμε ότι οι κινητοποιήσεις που γίνονται -εφόσον δημιουργούν προβλήματα χαμένων ωρών- θα πρέπει να αναπληρώνονται αυτές οι ώρες. Υπάρχει μία ρύθμιση ήδη του ν. 4326/2015, αλλά το σημαντικότερο -κατά τη γνώμη μου- είναι η συμφωνία που πρέπει να υπάρξει ανάμεσα σε όλους τους παράγοντες της σχολικής κοινότητας, στους γονείς, στους μαθητές, στους καθηγητές, στους δασκάλους, προκειμένου να συμφωνείται η αναπλήρωση, να αποφασίζονται τρόποι αναπλήρωσης και οι καταλληλότεροι τρόποι κάλυψης των ωρών που χάνονται από τη διδασκαλία λόγω των κινητοποιήσεων.

Αποτελεί σταθερή πεποίθησή μας ότι και ο αγώνας είναι μάθημα. Αυτό προφανώς δεν σημαίνει ότι πρέπει κανείς να μη λαμβάνει υπ’ όψιν την ανάγκη λειτουργίας της εκπαίδευσης μέσα από τον κύριο χαρακτήρα της, που είναι ο μορφωτικός χαρακτήρας.

Θα έλεγα ότι ο αγώνας των μαθητών και των μαθητριών για δημόσια, δωρεάν, καθολική παιδεία σε ένα δημοκρατικό σχολείο, σε ένα σχολείο που θα είναι ενταγμένο σε μια πορεία ανάπτυξης της χώρας μας, σε ένα σχολείο-ανάχωμα στις απειλές που αναπτύσσονται από το ρατσισμό και το ναζισμό σήμερα στην κοινωνία μας και ειδικότερα στο χώρο της εκπαίδευσης, ένα σχολείο με σεβασμό στον ελεύθερο χρόνο και τη διαφορετικότητα των παιδιών, πρέπει να γίνει αγώνας ολόκληρης της κοινωνίας. Διαφορετικά, είναι προφανές ότι αυτή η κοινωνία δεν μπορεί να βγει από την κρίση, εάν στήνει μια αντιδικία, εάν αντιμετωπίζει με αυταρχισμό τα λογικά προβλήματα μιας γενιάς που βλέπει καθημερινά μέσα από την πραγματικότητα να φεύγει το μέλλον της.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Γκιόκας.

**ΙΩΑΝΝΗΣ ΓΚΙΟΚΑΣ:** Κύριε Υπουργέ, παραμένει το βασικό ερώτημα της επίκαιρης ερώτησης.

Αναφέρατε την πρόθεση του Υπουργείου και της Κυβέρνησης να καταργήσει την πράξη νομοθετικού περιεχομένου. Πότε; Και το λέμε αυτό, γιατί ήδη συμπληρώνετε ως Κυβέρνηση δέκα μήνες στη διακυβέρνηση της χώρας. Πάμε στον εντέκατο μήνα. Η πράξη νομοθετικού περιεχομένου, είχε και από εσάς ως ΣΥΡΙΖΑ καταγγελθεί –και σωστά- και πριν γίνετε Κυβέρνηση.

Όμως, τώρα συμπληρώνετε έντεκα μήνες στην Κυβέρνηση και η πράξη νομοθετικού περιεχομένου παραμένει και επίσης με πρόσφατα έγγραφα που στέλνονται σε διευθύνσεις, διευθυντές και συλλόγους γονέων και κηδεμόνων υπάρχει νέο κύμα τρομοκράτησης. Στις 06-10-2015, απέστειλε η Εισαγγελία Πρωτοδικών Θεσσαλονίκης το έγγραφο αυτό και παρόμοια υπάρχουν σε όλη τη χώρα.

Άρα, πότε; Αυτό είναι το ερώτημα. Φέρνετε νομοσχέδια το ένα πίσω από το άλλο με διαδικασίες fast track που υλοποιούν σκληρά μέτρα. Επομένως, πότε θα καταργηθεί η πράξη νομοθετικού περιεχομένου; Υπάρχουν νομοσχέδια και τώρα και το επόμενο διάστημα.

Νομίζω ότι μπορείτε άνετα να το κάνετε με μια ρύθμιση. Θεωρώ ότι δεν υπάρχει θέμα να μην είναι σχετική με το νομοσχέδιο, άλλωστε υπάρχουν τόσες και τόσες ρυθμίσεις άσχετες με νομοσχέδια που ψηφίζονται και μάλιστα είναι ρυθμίσεις που είναι σε βάρος του λαού. Μπορείτε, λοιπόν, με μια ρύθμιση άμεσα ή με μια τροπολογία να καταργήσετε αυτήν την κατάπτυστη, την άθλια πράξη νομοθετικού περιεχομένου, προκειμένου να μην εκβιάζονται δεκαπεντάχρονα και δεκαεξάχρονα παιδιά, να μη σέρνονται στα δικαστήρια και να μη στιγματίζονται οι οικογένειές τους και οι γονείς τους ότι παραμελούν την εποπτεία ανηλίκων.

Και επειδή το αναφέρατε, η πραγματικότητα και η εμπειρία δείχνει ότι ουσιαστικά αυτή η πράξη νομοθετικού περιεχομένου, ποτέ δεν εφαρμόστηκε σε ακραίες περιπτώσεις παρέμβασης εξωσχολικών και λοιπά. Ούτως ή άλλως, υπάρχει το νομοθετικό πλαίσιο σε τέτοιες περιπτώσεις για να τηρούνται μια σειρά νόμοι.

Η πράξη νομοθετικού περιεχομένου και τα «μαθητοδικεία» που στήθηκαν τα προηγούμενα χρόνια, αφορούσαν πρωτοπόρους μαθητές, συνδικαλιστές μαθητές οι οποίοι πρωτοστάτησαν, αγωνίστηκαν, διεκδίκησαν τα δικαιώματά τους. Εκεί εφαρμόστηκε η πράξη νομοθετικού περιεχομένου. Γι’ αυτόν τον λόγο πρέπει να καταργηθεί.

Πεδίον δόξης λαμπρό, λοιπόν! Η Κυβέρνηση πρέπει άμεσα να φέρει προς ψήφιση στη Βουλή την κατάργησή της, διαφορετικά θα είναι συνυπεύθυνη μαζί με τις προηγούμενες κυβερνήσεις για τη συντήρηση μια κατάστασης.

Πάντως να ξέρετε, σας το λέω, ότι υπάρχουν νομοσχέδια –απ’ ό,τι γνωρίζω υπάρχει και νομοσχέδιο του Υπουργείου Δικαιοσύνης που έχει μπει σε διαβούλευση- και αν δεν τη φέρετε, θα τη φέρουμε εμείς ως τροπολογία την κατάργηση αυτής της πράξης νομοθετικού περιεχομένου και θα κληθείτε και εσείς να τοποθετηθείτε δημόσια.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κύριος Υπουργός.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Συμφωνούμε, κύριε Γκιόκα. Δεν είμαστε απέναντι, είμαστε μαζί σε αυτό το θέμα. Είναι προφανές ότι στις άμεσες νομοθετικές πρωτοβουλίες για την εκπαίδευση που θα αναλάβει η Κυβέρνηση, θα περιλαμβάνεται και η κατάργηση της συγκεκριμένης ρύθμισης.

Όμως, θέλουμε κάτι περισσότερο από την κατάργηση της ρύθμισης. Θέλουμε να αποκαταστήσουμε ένα κλίμα δημοκρατίας στα σχολεία, ένα κλίμα συνεννόησης ανάμεσα στους μαθητές, στους εκπαιδευτικούς τους και τους γονείς, μέσα από τη λειτουργία των συμβουλίων των σχολείων.

**ΙΩΑΝΝΗΣ ΓΚΙΟΚΑΣ:** Προφανώς.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Είμαστε σε συνεννόηση με τον Συνήγορο του Πολίτη, στον οποίο συμπεριλαμβάνεται και ο Συνήγορος του Παιδιού, έτσι ώστε να υπάρξει μια αναμόρφωση συνολικά του πλαισίου λειτουργίας των μαθητικών κοινοτήτων πιο δημοκρατικό, να ενθαρρύνει περισσότερο την αυτενέργεια, τη συνεργασία, τη δημοκρατική διαπαιδαγώγηση των παιδιών, μέσα από μορφές συμμετοχής, πιο υπεύθυνη να είναι η πολιτεία απέναντι στα παιδιά και πιο υπεύθυνα τα παιδιά, απέναντι στα προβλήματα τα οποία αντιμετωπίζουν.

Άρα, λοιπόν, δεν είναι θέμα μόνο μιας ρύθμισης, που καταργεί μια έτσι και αλλιώς αντιδημοκρατική διάταξη, που την ονόμασα «μαθητικό ιδιώνυμο» και όλοι καταλαβαίνουν τις αναλογίες αλλά ακόμη περισσότερο, θέλουμε να αναμορφώσουμε το εσωτερικό κλίμα και θεσμικό πλαίσιο της μαθητικής ζωής στο σχολείο.

**ΙΩΑΝΝΗΣ ΓΚΙΟΚΑΣ:** Ας γίνει η αρχή από εδώ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε τον κύριο Υπουργό.

Η πρώτη με αριθμό 73/3-11-2015 επίκαιρη ερώτηση πρώτου κύκλου της Βουλευτού Α΄ Πειραιώς του Συνασπισμού Ριζοσπαστικής Αριστεράς κ. Ελένης Σταματάκη προς τον Υπουργό Υποδομών, Μεταφορών και Δικτύων,σχετικά με τις καθυστερήσεις των έργων του τραμ στον Πειραιά δεν θα συζητηθεί λόγω κωλύματος του κυρίου Υπουργού και διαγράφεται.

Η πρώτη με αριθμό 74/3-11-2015 επίκαιρη ερώτηση δευτέρου κύκλου του Βουλευτή Αρκαδίας του Συνασπισμού Ριζοσπαστικής Αριστεράς κ. Γεωργίου Παπαηλιού προς τον Υπουργό Εσωτερικών και Διοικητικής Ανασυγκρότησης,σχετικά με την κάλυψη της δαπάνης μεταφοράς με δημόσια σύμβαση υπηρεσιών και των μαθητών των ΕΠΑΛ δεν θα συζητηθεί λόγω κωλύματος του κυρίου Υπουργού και διαγράφεται.

Ολοκληρώθηκε η συζήτηση των επίκαιρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

Με τη συναίνεση του Σώματος και ώρα 19.28΄ λύεται η συνεδρίαση για την προσεχή Τετάρτη 11 Νοεμβρίου 2015 και ώρα 10.00΄ με αντικείμενο εργασιών του Σώματος: νομοθετική εργασία σύμφωνα με την ημερήσια διάταξη.

**Ο ΠΡΟΕΔΡΟΣ** **ΟΙ ΓΡΑΜΜΑΤΕΙΣ**